Tukar nama Jalan Temiang kepada pengasas DAP cubaan ubah identiti negara

BANGI, 25 Rejab 1444H, Khamis – Tindakan kerajaan Negeri Sembilan menukar nama Jalan Temiang kepada nama pengasas DAP, mendiang Dr Chen Man Hin dilihat antara usaha pencairan identiti negara.

Meluahkan kebimbangan, Presiden gerakan Islam Ikatan Muslimin Malaysia (ISMA), Ustaz Muhammad Fauzi Asmuni khuatir jika ia asakan secara halus dalam mengukuhkan objektif mengubah identiti negara.

Sedangkan Malaysia, tegasnya, didirikan atas identiti Islam adalah agama Persekutuan dan seharusnya negara mesti selari dengan segala syiar, simbol, imej dan identitinya.

“ISMA mengikuti segala tindak-tanduk parti DAP yang sering kali bersikap alergi dengan identiti negara seperti tulisan Jawi.

“ISMA tegaskan bahawa setiap rakyat Malaysia harus mempertahankan identiti asal negara.

“Ahli politik Melayu Islam tidak sepatutnya seperti lembu dicucuk hidung, menyambung hayat kepada projek Malaysian Malaysia DAP yang sudah hampir mati ditolak oleh majoriti rakyat Malaysia,” katanya dalam kenyataan, hari ini.

Semalam, kerajaan Negeri Sembilan dilaporkan bersetuju menukar nama dua jalan utama di Seremban kepada nama dua tokoh, masing-masing dalam hal ehwal agama dan politik, iaitu Allahyarham Datuk Sheik Mohd Murtadza Ahmad dan mendiang Dr Chen Man Hin.

Menteri Besar, Datuk Seri Aminuddin Harun, berkata, Jalan Sikamat ditukar menjadi Jalan Datuk Sheikh Mohd Murtadza Ahmad, iaitu bekas Mufti Negeri Sembilan manakala Jalan Temiang ditukar menjadi Jalan Dr Chen Man Hin, pengasas yang kemudian pengerusi dan penasihat seumur hidup DAP ketika hayatnya.


Jangan tergesa-gesa PRU15, selesai dulu masalah rakyat

KUALA LUMPUR, 8 Zulkaedah 1443H, Rabu – Banyak pihak berpendapat kerajaan perlu memberi fokus sepenuhnya terhadap usaha mentadbir urus negara serta menyelesaikan masalah dihadapi rakyat dan bukannya tergesa-gesa mengadakan Pilihan Raya Umum ke-15 (PRU15).

Penganalisis Politik, Dr Mazlan Ali berkata, antara isu yang perlu diberi perhatian kerajaan termasuk kejatuhan mata wang negara dan inflasi yang memberi kesan kepada seluruh masyarakat di negara ini.

Mazlan yang juga Pensyarah Kanan Pusat Perdana Fakulti Teknologi dan Informatik Razak, Universiti Teknologi Malaysia berkata, kerajaan sepatutnya menggunakan segala kesempatan kestabilan politik di bawah Memorandum Persefahaman (MoU) Transformasi dan Kestabilan Politik yang ditandatangani dengan Pakatan Harapan (PH) untuk membuat keputusan yang memberi manfaat kepada rakyat.

“Kerajaan hari ini boleh sahaja meluluskan apa-apa Rang Undang-undang bertujuan untuk kepentingan masyarakat dan negara… jadi saya tidak nampak kenapa perlunya ada pilihan raya,” katanya ketika dihubungi Bernama hari ini.

Ketua Pegawai Perhubungan Institut Kajian dan Pembangunan Polisi (IRDP) Sheikh Khuzaifah Sheik Abu Bakar pula berkata, kerajaan perlu mempunyai alasan kukuh untuk mengadakan PRU15 dalam suasana negara masih berdepan pelbagai cabaran seperti kenaikan harga barang dan pengawalan penyakit berjangkit.

“Sepatutnya sekarang semua pihak (kerajaan) fokus 100 peratus kepada menyelesaikan masalah negara seperti ekonomi dan sebagainya. Kita jangan membuang masa dengan isu politik lagi sebab akhirnya sudah berapa tahun kita hilang fokus,” katanya.

Sebagai contoh, beliau berkata, Pilihan Raya Negeri (PRN) Johor pada Mac lepas tidak sepatutnya diadakan kerana baginya tidak ada sebab yang kukuh untuk mengadakan pilihan raya berkenaan.

“Itulah kalau kita ambil contoh di Johor, banyak masa dan sumber (tenaga dan kos) dihabiskan untuk mengadakan PRN,” katanya.

Ketua Aktivis Persatuan Pengguna Islam Malaysia (PPIM) Datuk Nadzim Johan berkata kerajaan perlu mengkaji dan mencari masa yang sesuai untuk melaksanakan PRU15.

Beliau berkata, rakyat amat mengharapkan perubahan dalam pengurusan kerajaan kerana mereka mahukan yang terbaik daripada kerajaan dalam suasana hidup norma baharu pada masa ini.

“Jadi, kerajaan perlu mencari suasana dan keadaan yang terbaik supaya sokongan (terhadap) kerajaan (pada PRU15) itu adalah jelas,” katanya.

Sementara itu, beberapa orang awam yang ditemui turut tidak bersetuju PRU15 diadakan pada masa ini dalam situasi rakyat masih dibebani pelbagai kesukaran hidup.

Seorang pegawai sumber manusia di sebuah syarikat minyak dan gas yang hanya ingin dikenali sebagai Ahmad, 25, berkata kerajaan tidak perlu tergesa-gesa melaksanakan PRU15 kerana ia memerlukan kos yang tinggi seperti berlaku pada PRN Sabah, Melaka, Sarawak dan terbaru Johor.

Senada dengan Ahmad, pengurus eksekutif sebuah syarikat swasta, Zulkarlnain Haqiem Aziz, 32, berkata perbelanjaan besar yang dikeluarkan kerajaan untuk melaksanakan PRU15 adalah lebih baik digunakan bagi membantu rakyat.

“Kerajaan atau pembangkang perlu tonjolkan diri sebelum menghadapi PRU15, selesaikan masalah rakyat, buat portfolio yang bagus dulu dan jaga kebajikan rakyat,” katanya.

Sebelum ini, media tempatan melaporkan kos bagi Suruhanjaya Pilihan Raya (SPR) mengadakan PRN Sabah, Sarawak, Melaka dan Johor adalah sebanyak RM420 juta.

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata perbelanjaan SPR bagi pelaksanaan PRN Sabah adalah RM130 juta, Melaka (RM45 juta), Sarawak (RM149 juta) dan Johor (RM96 juta). – Bernama


Israel penghalang keamanan

LONDON, 12 Zulhijjah 1444H, Sabtu – Sepanyol menolak langkah perluasan penempatan haram Israel di wilayah Palestin yang diduduki dan mengutuk keganasan oleh penceroboh.

Kementerian Luar dalam satu kenyataan menegaskan, keputusan Tel Aviv bertentangan dengan undang-undang antarabangsa dan penghalang kepada keamanan.

“Penempatan itu bertentangan dengan undang-undang antarabangsa, merupakan penghalang kepada keamanan dan menghalang realisasi penyelesaian dua negara.

“…Satu-satunya tindak balas yang mungkin kepada aspirasi negara yang sah bagi rakyat Palestin dan Israel,” katanya.

Israel pada Selasa meluluskan rancangan untuk lebih 5,700 lagi kediaman haram Yahudi di Tebing Barat yang diduduki, meningkatkan jumlah tahun ini kepada rekod lebih 13,000.

Pengumuman terbaharu itu mencetuskan pelbagai kritikan daripada negara dan pertubuhan antarabangsa termasuk Pertubuhan Bangsa-Bangsa Bersatu (PBB).

PBB menganggap aktiviti penempatan Israel menyalahi undang-undang dan menegaskan ia menjejaskan rangka kerja penyelesaian dua negara yang dipersetujui di peringkat antarabangsa.

Mengikut undang-undang antarabangsa, semua penempatan Yahudi di wilayah yang diduduki dianggap haram. – Agensi


PAS cabar kerajaan pimpinan Anwar hapus terus judi, berani?

BANGI, 11 Jamadilawal 1444H, Selasa – Tuduhan Datuk Seri Anwar Ibrahim – yang membayangkan kononnya dana pilihan raya Perikatan Nasional (PN) datang dari syarikat perjudian – menunjukkan Perdana Menteri itu masih ada mentaliti pembangkang.

Sebelum ini, Anwar dalam sidang media selepas mempengerusikan mesyuarat Kabinet, membayangkan sebahagian dana pilihan raya PN datang daripada syarikat perjudian.

“Sama ada anda menggelar parti anda sebagai parti Melayu atau parti Islam, dana itu datangnya daripada syarikat perjudian,” katanya, yang memaklumkan akan menyemak perkara berkenaan.

Mengulas perkara itu, Ketua Penerangan PAS, Ir Khairil Nizam Khirudin menggesa Pengerusi Pakatan Harapan (PH) mengemukakan bukti berhubung tuduhan berkenaan.

“Sekarang Perdana Menteri tambah pula sentimen minta orang membayangkan PN menggunakan dana judi untuk bantu kempen PRU.

“Buat apa bayang-bayang. Kalau ada bukti, kemukakanlah. Kasihan, sudah jadi kerajaan pun masih ada mentaliti pembangkang,” katanya dalam satu kenyataan, hari ini.

Dalam pada itu, Khairil turut mengulas mengenai langkah Perdana Menteri membatalkan keputusan kerajaan sebelum ini yang meningkatkan kekerapan cabutan khas nombor ramalan daripada lapan kepada 22 kali setahun.

Katanya, usaha berkenaan bagus untuk dilaksanakan namun tidak perlu ditambah dengan fitnah.

“Adakah penyokong PH sudah habis modal untuk burukkan PAS sehingga sanggup kitar semula fitnah kata PAS sokong peningkatan cabutan judi?

“Dalam PAS, kami diajar berpolitik secara matang dan sejahtera. Untuk makluman semua, dari dulu PAS membantah langkah kerajaan menambah kekerapan cabutan khas judi.

“Untuk makluman semua juga, cukai judi menunjukkan penurunan mendadak sepanjang PN memerintah kerana banyak pusat judi berjaya ditutup di negeri-negeri PAS memerintah,” katanya.

Serentak itu, beliau mencabar kerajaan menghapuskan terus judi seperti yang dilaksanakan di Kelantan, Terengganu dan Kedah.

“Ada berani?,” soalnya.


Puluhan lagi tahanan Palestin di penjara Israel positif COVID-19

BAITULMAQDIS, 17 Rabiulawal 1442H, Selasa – Sebuah kumpulan hak asasi manusia Palestin menyuarakan keprihatinan terhadap keadaan kesihatan tahanan warganya di penjara Israel selepas puluhan lagi disahkan positif coronavirus.

Persatuan Tahanan Palestin (PPS) mengatakan dalam laporan bahawa jangkitan terbaharu menjadikan 43 orang tahanan Palestin dijangkiti COVID-19.

Katanya, tahanan yang baharu dijangkiti berada di Bahagian 3 penjara Gilboa di utara Israel, lapor laman web berita Arab48.

Ia memaklumkan bahawa tahanan Palestin, yang dijangkiti virus telah berhubung dengan sebahagian besar tahanan di bahagian tersebut.

Laporan itu juga berkata, jumlah sebenar mereka yang dijangkiti mungkin jauh lebih besar daripada diketahui.

PPS menekankan bahawa hampir 90 tahanan Palestin kini ditahan di penjara di Seksyen 3 penjara Gilboa, dan mereka adalah antara 360 orang yang dipenjarakan di empat bahagian pusat tahanan.

PPS kemudian meminta institusi hak asasi manusia antarabangsa dan Jawatankuasa Antarabangsa Palang Merah (ICRC) khususnya, untuk memikul tanggungjawab serta memberikan lebih banyak tekanan kepada pihak berkuasa Israel untuk menyetujui penempatan jawatankuasa perubatan yang tidak memihak demi mengawasi tahanan Palestin.

Pada 23 Julai, mahkamah tertinggi Israel memutuskan bahawa tahanan Palestin tidak memiliki hak untuk dilindungi secara fizikal terhadap coronavirus. – Agensi


PAS bukan nak keluar Muafakat Nasional

BANGI, 19 Syaaban 1442H, Jumaat – PAS tidak menolak kerjasama dengan UMNO di bawah gagasan Muafakat Nasional (MN), sebaliknya hanya menolak muafakat yang berpecah dan menyeleweng daripada matlamat asal MN.

Ketua Penerangan PAS, Kamaruzaman Mohamad berkata demikian bagi menjelaskan kenyataan Presidennya, Datuk Seri Abdul Hadi Awang, hari ini yang menyentuh soal kerjasama di bawah Perikatan Nasional (PN) dan juga MN.

“Bukan (PAS tolak atau mahu keluar Muafakat Nasional). Pendirian kita masih jelas memperkukuh Muafakat Nasional dan mempertahankan Perikatan Nasional dan juga apa sahaja agenda yang berada di sebalik tertubuhnya Muafakat Nasional.

“Apa yang dimaksudkan presiden ialah PAS menolak muafakat yang berpecah dan menyeleweng daripada matlamat asal Muafakat Nasional, hanya merujuk kepada apa saja cubaan untuk memecahbelahkan ummah,” katanya seperti dilapor portal tempatan.

Beliau berkata, MN didirikan atas piagam Muafakat Nasional dengan matlamat dan objektif yang jelas.

“Jadi asas kepada Muafakat Nasional (adalah) perpaduan. Apa sahaja perkara menjurus kepada perpecahan maka ia sudah melanggar piagam Muafakat Nasional, itu maksudnya,” katanya.

Terdahulu, Abdul Hadi dalam satu kenyataan mengajak semua kumpulan Islam untuk menyelamatkan negara dalam sebuah pakatan baharu, PN bersama-sama dengan Parti Pribumi Bersatu Malaysia (Bersatu) yang berteraskan Islam memimpin dan berintegriti.

Katanya, PAS menolak muafakat yang berpecah dan menyeleweng daripada matlamat MN yang asal.


Pemandu lori rempuh lima kenderaan direman empat hari

KUALA LUMPUR, 29 Muharram 1443H, Selasa – Pemandu lori yang merempuh lima kenderaan dalam kemalangan jalan raya di Jalan Ipoh di sini semalam, direman empat hari.

Ketua Jabatan Siasatan dan Penguatkuasaan Trafik Kuala Lumpur, ACP Sarifudin Mohd Salleh dalam kenyataan hari ini berkata, reman terhadap lelaki berusia 25 tahun itu bermula hari ini.

Beliau berkata, kes itu disiasat mengikut Seksyen 44 (1A) Akta Pengangkutan Jalan 1987.

Semalam, pemandu lori yang positif dadah itu ditahan selepas kenderaan dipandunya merempuh dua kereta Perodua Myvi serta Proton X70, Honda HRV dan Peugeot 208 FL pada 2.40 petang.

Dalam kejadian itu, seorang pemandu Perodua Myvi berusia 45 tahun turut terperangkap dalam keretanya dan berjaya dikeluarkan oleh orang ramai yang berada di lokasi kejadian. – Bernama


PDRM cadang wartakan Melaka zon larangan dron sepanjang PRN

MELAKA, 1 Rabiulakhir 1443H, Sabtu – Polis Diraja Malaysia (PDRM) bercadang mewartakan Melaka sebagai zon larangan menerbangkan dron sepanjang tempoh Pilihan Raya Negeri (PRN) bagi memastikan aspek keselamatan dan ketenteraman awam di negeri itu terjamin.

Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman Datuk Hazani Ghazali berkata cadangan berkenaan yang masih di peringkat perbincangan dengan pihak Peguam Negara dijangka dimuktamadkan Isnin ini.

Bagaimanapun, beliau berkata penggunaan dron bagi parti politik di negeri itu sepanjang PRN Melaka akan dibenarkan dengan syarat ketat antaranya mendapatkan permit daripada pihak berkuasa termasuk Pihak Berkuasa Penerbangan Awam Malaysia (CAAM).

“Bagi saya dron merupakan satu ancamam, ia boleh digunakan untuk tujuan baik dan buruk termasuk mewujudkan ancaman dan provokasi. Dron boleh digunakan untuk membawa senjata, gas beracun, cecair yang menyebabkan melecur dan bom.

“Dron juga mungkin digunakan untuk melakukan ‘pendaratan kecemasan’ terhadap kumpulan tertentu yang mungkin (disebabkan) rasa tidak puas hati dan sebagainya,” katanya kepada pemberita selepas merasmikan Upacara Penutupan Kursus Light Strike Force (LSF) di Ibu Pejabat Polis Kontinjen Melaka di sini, hari ini.

Turut hadir Ketua Polis Melaka Datuk Abdul Majid Mohd Ali dan Timbalan Ketua Polis Melaka Datuk Razali Abu Samah.

Dalam perkembangkan lain, beliau berkata sebanyak 17 sekatan jalan raya (SJR) akan dilaksanakan di Melaka termasuk di pintu masuk negeri itu dan laluan tikus sepanjang PRN bagi memastikan tiada pergerakan individu tidak berkenaan masuk ke negeri itu.

“Kita akan memeriksa sijil vaksinasi individu yang masuk ke Melaka dan jika mereka balik mengundi, kita akan periksa sama ada dia merupakan pengundi yang berdaftar di sini,” katanya.

Terdahulu, beliau berkata 17 pasukan LSF melibatkan 159 pegawai dan anggota, 84 anggota Unit Pencegah Rusuhan (PORU) dan 128 anggota Pasukan Simpanan Persekutuan bersiap sedia menjaga keamanan negeri itu sepanjang tempoh PRN Melaka. – Bernama


Perancis mahu periksa 76 masjid

PARIS, 17 Rabiulakhir 1442H, Khamis – Kerajaan Perancis akan melakukan pemeriksaan terhadap 76 masjid di serata negara itu.

Ia adalah sebahagian daripada gerakan besar-besaran – yang belum pernah berlaku sebelum ini – kononnya bagi membanteras keganasan dikaitkan dengan agama.

Menteri Dalam Negeri, Gerald Darmanin dalam ciapan di Twitter berkata, masjid yang diperiksa berkemungkinan akan ditutup sekiranya terdapat bukti terbabit dengan keganasan.

Arahan terbaharu itu muncul susulan beberapa siri serangan pengganas Islam radikal sejak kebelakangan ini ketika kerajaan dipimpin Presiden Perancis Emmanuel Macron.

Pihaknya memberi jaminan akan menghapuskan rangkaian pengganas di negara itu, yang disifatkannya sebagai musuh dalam selimut.

Macron sebelum ini, mencetuskan kemarahan dunia Islam apabila mendakwa orang Islam sebagai penganut fahaman pemisah, selain menuduh Islam sebagai agama krisis di seluruh dunia.

Bahkan, Macron turut menyatakan negara itu tidak akan melarang penggunaan karikatur yang menghina Islam dan Nabi Muhammad ﷺ.

Siri serangan di Perancis meningkat selepas penyiaran semula karikatur Nabi Muhammad ﷺ ketika perbicaraan kes serangan di pejabat akhbar satira mingguan, Charlie Hebdo, bermula September lalu.

Seorang lelaki menyerang orang awam di luar bekas pejabat Charlie Hebdo, yang sebelum ini menerbitkan karikatur itu buat pertama kali pada 2015, mengakibatkan serangan di mana 12 mangsa terkorban.

Pada 14 Julai 2016, 86 orang terbunuh selepas seorang pemandu trak merempuh orang ramai ketika hari kebangsaan Perancis pada 14 Julai 2016.

November lalu, seorang guru, Samuel Paty telah dipenggal kepala di luar sekolahnya – di pinggir kota luar Paris awal bulan ini.

Kejadian berlaku selepas mendiang Paty menunjukkan karikatur menggambarkan Nabi Muhammad ﷺ ketika kelas berkaitan kebebasan bersuara. -Agensi


Israel lancar serangan udara sasar markas Hamas di Semenanjung Gaza

GAZA, 5 Zulkaedah 1442H, Rabu – Tentera udara Israel melancarkan serangan di Semenanjung Gaza pada awal hari ini, setelah mendakwa penduduk di wilayah terkepung menghantar belon api ke selatan negara haram itu.

Dalam satu kenyataan, rejim pengganas memaklumkan bahawa mereka menyerang markas Pergerakan Perjuangan Islam Palestin (Hamas) dan bersedia untuk semua situasi termasuk pertempuran baharu dari Gaza.

Rejim itu mendakwa, serangan udara awal Rabu adalah tindak balas terhadap pelancaran belon api yang dilaporkan oleh pasukan bomba Israel menyebabkan 20 kebakaran di ladang terbuka berhampiran sempadan Gaza.

Bagaimanapun, tidak dapat dipastikan sama ada serangan rejim Israel itu menyebabkan sebarang korban atau kecederaan di Gaza.

Serangan udara itu menandakan kebakaran besar pertama antara Israel dan Gaza sejak gencatan senjata pada 21 Mei, yang mengakhiri pertempuran 11 hari sehingga mengorbankan 256 rakyat Palestin, termasuk 66 kanak-kanak.

Sumber Palestin memberitahu bahawa serangan itu menyasarkan sekurang-kurangnya satu lokasi di timur bandar Khan Younes.

Jurucakap Hamas, yang mengesahkan serangan Israel berkata, rakyat Palestin akan terus berani menentang dan mempertahankan hak serta tempat suci mereka di Baitulmaqdis. – Agensi


COVID-19: WHO sumbang 120 juta kit ujian kepada negara miskin

GENEVA, 11 Safar 1442H, Selasa – Pertubuhan Kesihatan Sedunia (WHO) dan rakan strategiknya akan menyediakan 120 juta kit ujian pantas COVID-19 kepada negara berpendapatan rendah dan sederhana.

Ketua Pengarah WHO, Tedros Adhanom Ghebreyesus berkata, kit ujian itu boleh memberikan keputusan antara 15 hingga 30 minit berbanding beberapa hari atau jam, sebelum ini.

“Projek ini memungkinkan pembangunan pengujian, terutamanya di kawasan sukar dilawati atau daerah pedalaman yang tidak mempunyai kemudahan makmal atau pekerja kesihatan terlatih mencukupi,” katanya.

Beliau berkata demikian pada taklimat media bersama pertubuhan dan rakan kongsi termasuk Yayasan Inovatif Diagnosis, Dana Global, Unitaid dan Pusat Pencegahan dan Kawalan Penyakit (CDC) Afrika, semalam.

Menurut WHO, kit ujian itu berharga AS$5 (RM20.84) seunit, jauh lebih murah berbanding kit ujian tindak balas rantai polimerase (PCR).

WHO berkata, perjanjian antara dua pengeluar dan Yayasan Bill & Melinda Gates, boleh menyumbang sebanyak 120 juta kit ujian yang lebih canggih dan mudah digunakan dalam jangka masa enam bulan. – Agensi


8 komander al-Shabaab terbunuh dalam serangan udara

ANKARA, 25 Rabiulakhir 1442H, Jumaat – Anggota Markas Tentera Afrika (AFRICOM) Amerika Syarikat (AS) pada Khamis membunuh lapan komander al-Shabaab yang didakwa terbabit dalam menghasilkan bahan letupan dan melancarkan serangan di Somalia, lapor Agensi Anadolu.

Dalam satu kenyataan AFRICOM berkata dua serangan udara yang menyasarkan pakar bom kumpulan itu, dilancarkan di sekitar Jilib dengan kerjasama kerajaan Somalia,

Menurut siasatan awal, “militan” itu dipercayai memainkan peranan penting untuk membekalkan bahan letupan kepada al-Shabaab “.

“Kami akan terus memberikan tekanan kepada rangkaian al-Shabaab. Mereka terus merosakkan keamanan Somalia, dan perlu dihalang dan ditentang,” menurut kenyaataan itu memetik Jeneral Tentera AS Stephen Townsend.

Serangan itu berlaku beberapa hari selepas Pentagon menyatakan AS akan membawa keluar “majoriti” tenteranya dari Somalia.

Pada Jumaat, jabatan pertahanan mengatakan Presiden Donald Trump mengarahkan agensi itu dan AFRICOM AS “untuk mengundurkan sebahagian besar tenteranya dan membawa keluar aset dari Somalia menjelang awal 2021.”

Tindakan itu bukan perubahan dasar, kata agensi itu.

Pentagon berikrar untuk “terus menghapuskan kumpulan pengganas yang boleh mengancam tanah air kita sambil memastikan kelebihan strategik dalam persaingan kuasa besar dapat dikekalkan.” – Bernama


Kedah tetap kadar zakat fitrah bermula RM6.50

ALOR SETAR, 27 Syaaban 1444H, Isnin – Lembaga Zakat Negeri Kedah (LZNK) menetapkan empat kadar Zakat Fitrah di negeri itu bagi tahun ini iaitu bermula RM6.50, RM7, RM14 dan RM21.

Pengerusi LZNK, Datuk Norizan Khazali berkata, penetapan kadar zakat itu dibuat berdasarkan harga beras mengikut gred dan jenis yang dimakan kebanyakan penduduk Islam di Kedah.

“Tahun ini ada pertambahan kategori RM6.50 bagi umat Islam yang menjadikan makanan hariannya daripada beras jenis super spesial tempatan 10 peratus hancur dan setaraf dengannnya manakala RM7 bagi yang menjadikan makanan hariannya beras super spesial tempatan (lima peratus hancur) dan setaraf dengannya,” katanya pada sidang media di sini hari ini.

Norizan berkata, penetapan kadar RM14 adalah untuk umat Islam yang menjadikan makanan hariannya daripada beras super import, beras perang, beras pulut, herba ponni, beras wangi dan setaraf dengannya manakala kadar RM21 pula bagi beras jenis basmathi, beras Jepun, beras merah dan setaraf dengannya.

Dalam pada itu, Norizan yang juga Setiausaha Kerajaan Negeri berkata, LZNK menyasarkan kutipan Zakat Fitrah sebanyak RM12,402,000 bagi tahun ini berbanding kutipan pada 2022 sebanyak RM11,798,924.

Beliau berkata, sebanyak 27 saluran bayaran secara dalam talian disediakan bagi memudahkan umat Islam menunaikan zakat itu pada tahun ini.

“Selain itu, LZNK menggalakkan orang ramai bersedekah di seluruh kaunter LZNK dan amil-amil yang telah dilantik disediakan dengan kupon RM5 dan RM50 untuk orang ramai bersedekah.

“Sebagai persediaan menghadapi Ramadan dan Syawal, LZNK juga melancarkan program sumbangan ayam segar menerusi Program Infak Aidilfitri kepada 3,333 keluarga asnaf dengan dua ekor ayam bagi setiap keluarga asnaf,” katanya.- Bernama


Tiada PKP namun bersedia ambil langkah lebih ketat

KUALA LUMPUR, 8 Jamadilakhir 1443H, Selasa – Kerajaan mungkin mengambil langkah lebih ketat bagi mengekang penularan varian Omicron, namun tidak akan melaksanakan Perintah Kawalan Pergerakan (PKP) besar-besaran seperti sebelum ini.

Menteri Kanan Pertahanan, Datuk Seri Hishammuddin Tun Hussein berkata, keputusan untuk tidak melaksanakan PKP adalah inisiatif dan usaha persiapan untuk memasuki transisi ke fasa endemik.

Bagaimanapun, pengumuman peralihan kepada fasa itu terpaksa ditangguhkan berikutan kerajaan sedang memantau penularan varian Omicron serta situasi banjir yang menjejaskan beberapa buah negeri baru-baru ini.

“Mengambil kira pembetangan Menteri Kesihatan, Khairy Jamaluddin, setakat ini 245 kes varian Omicron telah disahkan dan sebahagian besar berpunca daripada kepulangan pengembara dari luar negara.

“Kerajaan tidak menolak untuk mengambil langkah lebih ketat termasuk menyekat pergerakan keluar dan masuk jika negara berkenaan didapati berisiko tinggi,” katanya pada sidang akhbar khas sempena Mesyuarat Kuartet Menteri Covid-19 di Wisma Pertahanan, hari ini.

Beliau berkata, sebilangan besar jangkitan ini adalah daripada mereka yang pulang dari luar negara.

“Buat masa ini, varian Omicron dilihat tidak memberi kesan serius kepada mereka yang dijangkiti tetapi kadar jangkitannya adalah ekstrem.

“Selagi ia tidak memberi tekanan kepada sistem penjagaan kesihatan kita, terutamanya unit rawatan rapi, saya rasa ini tidak merisaukan,” katanya.

Menteri Pertahanan juga berkata, prosedur operasi standard (SOP) sambutan Thaipusam dan Tahun Baharu Cina akan diumumkan tidak lama lagi.


PTPK terus tangguh bayaran balik pinjaman

PASIR MAS, 11 Jamadilakhir 1442H, Ahad – Perbadanan Tabung Pembangunan Kemahiran (PTPK) meneruskan lanjutan penangguhan bayaran balik pinjaman sehingga tempoh yang akan diumumkan kelak susulan pelaksanakan Perintah Kawalan Pergerakan (PKP) ketika ini.

Pengerusi Lembaga Pengarah PTPK Ahmad Fadhli Shaari berkata penangguhan itu selari dengan hasrat kerajaan untuk meringankan beban peminjam ketika menghadapi penularan COVID-19 pada masa ini.

“Antara inisiatif kami ialah memberikan moratorium bagi memberi kelegaan kepada tekanan kewangan yang dihadapi peminjam.

“Peminjam diberi pelepasan untuk tidak membayar pinjaman sehingga kerajaan membuat pengumuman nanti berhubung moratorium walaupun penangguhan itu menjejaskan prestasi kutipan balik bayaran,” katanya ketika ditemui Bernama selepas Program Sumbangan Bencana Banjir PTPK Parlimen Pasir Mas, di sini hari ini.

Ahmad Fadhli berkata sejak 2006, sebanyak 400,000 peminjam terutamanya golongan muda mengikuti latihan kemahiran di pusat-pusat latihan kemahiran berdaftar di bawah Kementerian Sumber Manusia.

“Ia melibatkan dana RM1 bilion yang diperuntukkan bagi membantu rakyat untuk mendapatkan ilmu kemahiran di pusat-pusat latihan.

“Bagi kami, melanjutkan penangguhan satu kewajipan sebagai kerajaan bagi memastikan rakyat terbela…namun di samping ditawarkan moratorium terdapat juga peminjam melakukan bayaran balik walaupun ketika ini tidak wajib membuat bayaran,” katanya.

Sementara itu, Ahmad Fadhli yang juga Ahli Parimen Pasir Mas berkata lebih RM500,000 diperuntukkan oleh PTPK bagi membantu mangsa terjejas banjir di beberapa negeri sebelum ini.

“Kita mula agihan bantuan itu sejak dua minggu lepas di Johor, Pahang dan Kelantan bagi meringankan bebanan yang dihadapi oleh mangsa banjir.

“Di Pasir Mas sahaja, sebanyak RM100,000 diperuntukkan bagi membantu mangsa yang terlibat banjir sebelum ini,” katanya. – Bernama


6 maut pesawat kecil terhempas di Haiti

PORT-AU-PRINCE, 19 Ramadan 1443H, Khamis – Sebuah pesawat kecil terhempas ke jalan yang sibuk di ibu kota Haiti, Port-au-Prince, mengorbankan sekurang-kurangnya enam nyawa termasuk juruterbang.

Pihak berkuasa penerbangan awam Haiti berkata, pesawat itu berlepas dari lapangan terbang Port-au-Prince pada jam 3:44 petang waktu tempatan dalam perjalanan ke bandar Jacmel di Haiti.

Katanya, pesawat itu mengalami kegagalan enjin dan menghantar amaran kecemasan pada 4:04 petang.

Tanpa menyatakan jumlah kematian atau angka yang cedera, Perdana Menteri, Ariel Henry menerusi kenyataan di Twitter, merakamkan rasa simpati kepada keluarga mangsa.

Datuk bandar komune Carrefour – lokasi pesawat itu terhempas – Jude Edouard Pierre berkata, kira-kira enam orang maut dalam nahas itu.

Sumber kerajaan berkata, juruterbang itu meninggal dunia selepas dibawa ke hospital.

Video yang tersebar di WhatsApp menunjukkan serpihan pesawat yang musnah di tengah jalan bersama-sama mayat mangsa nahas.

Reuters tidak dapat mengesahkan asal video itu secara bebas. – Agensi


Hati-hati scammer dapat baca SMS OTP melalui aplikasi, kata timbalan menteri

KUALA LUMPUR, 6 Muharam 1444H, Khamis – Rakyat Malaysia dinasihat berhati-hati dan mengelak daripada menggunakan perkhidmatan penghantaran makanan atau pembersihan rumah yang memerlukan pelanggan memuat turun aplikasi pihak ketiga di bawah Kit Pakej Android (APK).

Timbalan Menteri Kewangan II, Yamani Hafez Musa (Perikatan Nasional-Sipitang) berkata, aplikasi APK itu membolehkan penipu atau ‘scammer’ membaca SMS mangsa yang mengandungi kata laluan sekali guna (OTP), yang biasa digunakan untuk memudahkan transaksi kewangan.

“Isu kehilangan wang dalam akaun tanpa pengetahuan atau kebenaran pelanggan adalah disebabkan terutamanya oleh kaedah yang digunakan sindiket penipuan kewangan yang mendorong pelanggan menyerahkan maklumat perbankan mereka sama ada secara sedar atau tidak.

“Sebagai contoh, tawaran perkhidmatan pembersihan rumah atau penghantaran makanan di mana sindiket penipuan kewangan mengarahkan mangsa memuat turun fail aplikasi APK yang boleh membaca SMS tanpa pengetahuan mangsa, berserta skrin pembayaran palsu atau pemindahan wang.

“Ada kalanya sindiket ini juga menyamar sebagai pihak berkuasa atau bank untuk mengeluarkan maklumat perbankan daripada mangsa,” katanya di Dewan Rakyat hari ini.

Yamani seperti dilapor NST mengingatkan orang ramai supaya mengambil pendekatan praktikal apabila berhadapan dengan kemungkinan ditipu.

Beliau mengingatkan orang ramai agar tidak panik apabila menghadapi situasi sedemikian dan jangan sekali-kali mengikut arahan pemanggil yang tidak diketahui identitinya.

“Ini termasuk tidak berkongsi sebarang maklumat peribadi penting dengan mereka,” tegasnya.

Beliau juga memberi amaran kepada rakyat Malaysia agar tidak menghubungi nombor yang meragukan atas sebarang sebab dan sentiasa berwaspada apabila berurusan dengan seseorang yang meminta maklumat kewangan peribadi.

“Jangan muat turun aplikasi pihak ketiga menggunakan fail APK kerana aplikasi itu boleh mengakses maklumat peribadi pada telefon mangsa,” katanya.

Yamani menjawab soalan Steven Choong (Parti Bangsa Malaysia-Tebrau) yang bertanyakan tentang sebab penyimpan bank tertentu menjadi mangsa penipu di mana OTP mereka diminta tanpa kebenaran.


Mesir kutuk tindakan keganasan berterusan Israel di Masjid al-Aqsa

BAITULMAQDIS, 2 Ramadan 1443H, Isnin – Mesir secara tegas mengutuk tindakan keganasan negara haram Israel yang berterusan di wilayah Palestin termasuk peneroka Israel yang menyerbu Masjid al-Aqsa.

Menerusi kenyataan semalam, Kementerian Luar Mesir menggesa serangan dihentikan serta-merta terutama sepanjang bulan Ramadan.

Jurucakap kementerian, Ahmed Hafez memberi amaran keganasan itu bukan sahaja menghalang kestabilan yang diingini tetapi akan menyebabkan ketegangan berterusan.

Hafez turut menekankan keperluan kepada semua supaya mematuhi perundangan antarabangsa bagi menyediakan perlindungan yang diperlukan oleh penduduk Palestin.

Beliau dalam masa sama turut menggesa Israel supaya menghentikan segala keganasan yang melanggar kesucian Masjid al-Aqsa serta identiti Baitulmaqdis.

Khamis lalu, Ahli Parlimen negara haram, Israel Itamar Ben Gvir bersama beberapa lagi peneroka yahudi menyerbu Masjid al-Aqsa.

Malah, semalam, puluhan peneroka Israel sekali lagi menyerbu masjid berkenaan dengan kawalan ketat pasukan keselamatan, hari pertama umat Islam menyambut Ramadan, lapor agensi berita WAFA.

Dalam lawatan berkenaan, Itamar secara keras berkata, Israel tidak sesekali membiarkan pengganas berkuasa di tanah mereka dan mereka akan terus berkuasa di kawasan berkenaan.

Beliau menyifatkan Pergerakan Hamas dan Waqf Muslim yang mentadbir tapak masjid berkenaan sebagai ‘pengganas’.

Mei tahun lalu, beliau turut melakukan lawatan sama ke kawasan Masjid al-Aqsa bagi memantau kawasan berkenaan selain pernah mengetuai perarakan ke kawasan kejiranan Sheikh Jarrah. – Agensi


Indonesia negara perjuangan

ANTARA negara yang saya suka lawati adalah Indonesia. Mungkin sebab budaya dan sejarahnya dekat di hati saya atas banyak faktor.

2. Acheh, Medan dan terus ke Riau laut sudah saya lawati. Jakarta dan terus hingga ke Jawa Tengah dan Timur di Semarang, Magetan, Surabaya juga sudah saya jejaki. Kalimantan Tengah dari Samarinda hingga ke Kalimantan Timur di Bontang juga sudah sampai. Begitu juga Sulawesi dari Makassar naik ke utara di Palu juga sudah saya jelajahi. Warganya lemah lembut dan peramah. Makanannya unik dan bervariasi. Pemandangannya cantik dan semula jadi.

3. Dari satu sudut Indonesia hari ini tidak sama dengan Indonesia 10 tahun lepas. Lebih maju dari segi pembangunan, boleh dilihat dengan jelas pada mata kasar sesiapa yang biasa berkunjung ke sana. Bahkan ada yang menjangkakan Indonesia akan meninggalkan Malaysia dalam beberapa puluh tahun akan datang.

4. Ada perkembangan yang saya rasa menarik dalam beberapa minggu ini. Saya lontarkan sebagai bahan fikir-fikir dan renung bukan sebagai kesimpulan kerana masih terlalu awal untuk disimpulkan.

5. Indonesia selepas Pilpres (Piliharaya Presiden) pada April 2019, menyaksikan kemenangan Jokowi sebagai Presiden dengan menguasai 75 peratus DPR bersama parti-parti gabungannya. Pembangkang ketika itu hanya empat parti sahaja iaitu, Gerindra (Prabowo), Pks (Sohibul Iman), Demokrat (Agus Harimurti – anak Susilo Bambang Yudhoyuno) dan Pan (Zulkifli Hasan – besan Amin Rais).

6. Ketika Jokowi naik semula sebagai Presiden Indonesia April 2019 itu, kehangatan semangat 212 hasil dari demo dan bantahan besar terhadap isu Ahok pada 2 Disember 2016 masih panas dan masih dirasai. Bahkan sebahagian penganalisa mengatakan kalaulah pilihanraya itu bersih, mungkin Jokowi akan jatuh dan Prabowo yang didukung oleh Pks dan ramai Islamis lain akan naik.

7. Masa berlalu dengan pantas dan banyak peristiwa berlaku dalam tempoh itu:

a. Bermula dari halangan terhadap Habib Rizq, penggerak utama gelombang 212 yang dihalang dari pulang ke Indonesia setelah menunaikan umrah pada Julai 2017;

b. Kemenangan Jokowi dalam pilihanraya yang digelar sebagai pilihanraya berdarah pada April 2019;

c. Anis Matta (mantan Presiden Pks) keluar dari Pks membawa sebahagian ahli Pks lalu menubuhkan parti Gelora pada Mei 2019 dan melihatkan kecenderungan kepada Jokowi;

d. Prabowo yang menentang Jokowi dalam pilihanraya Presiden diberikan jawatan Menteri Pertahanan lalu membawa parti Gerindra masuk ke gabungan parti pemerintah bersama Jokowi pada Oktober 2019.;

e. Parti Pan menunjukkan kecenderungan menyokong pemerintah pada Julai 2020;

f. Sebahagian aktivis di Dewan Dakwah Indonesia mengisytiharkan untuk menghidupkan semula Parti Masyumi pada bulan ini;

g. Kepulangan Habib Rizq semula ke Indonesia pada 11 Nov 2020.

8. Dengan apa yang berlaku, hanya tinggal dua parti sahaja yang ‘solid’ menjadi pembangkang menentang Jokowi iaitu Pks dan Demokrat. Demokrat adalah parti mantan Presiden Indonesia iaitu Susilo Bambang Yudhoyuno dan pernah menjadi parti pemerintah. Pks adalah sebuah parti Islam yang membawa pendekatan dan perubahan Islam di dalam gerak kerja mereka.

9. Ada lagi kumpulan-kumpulan Islam yang kuat di Indonesia tetapi tidak muncul sebagai parti seperti Muhammadiah, Nahdhatul Ulamak, gabungan Gontor, Hidayatullah dan seumpamanya. Tetapi dua yang lain yang lebih besar capaiannya adalah Dewan Dakwah Indonesia dan PA 212 (Persaudaraan Alumni 212) yang merupakan jelmaan pengaruh FPI (Front Pembela Islam).

10. Perkembangan berlaku kepada dua kumpulan ini dalam beberapa minggu ini.

a. Dewan Dakwah Indonesia bertukar kepimpinan dari Dr Muhammad Sidiq kepada Dr Adian Husaini, seorang pakar rujukan utama di dalam isu Islam liberal. Selang tidak lama selepas itu, sebahagian aktivis Dewan Dakwah mengumumkan akan menghidupkan semula Parti Masyumi, sebuah parti Islam yang dibangunkan oleh Pak Nasir satu ketika dahulu. Dewan Dakwah adalah gerakerja parti Masyumi (Majelis Syura Muslimin Indonesia) setelah parti itu diharamkan pada 1960. Dewan Dakwah Indonesia dibangunkan pada 1967 juga oleh Pak Nasir. Dari segi sejarah, pengaruhnya sangat besar.

b. Kepulangan Habib Rizq, Ketua Umum FPI ke Indonesia. Auranya boleh dirasai jika kita menonton video sambutan rakyat Indonesia di lapangan terbang terhadap kepulangannya. PA 212 sudah tentunya amat menantikan kepulangan tokoh dan pimpinan agong mereka ini.

11. Dua perkembangan ini diharapkan akan memberi kesan positif kepada golongan Islamis. Moga Pks yang kini bersendirian bersama Demokrat akan mendapat sokongan dan rakan baru dari perkembangan yang berlaku di Dewan Dakwah dan FPI. Jokowi sudah tentunya juga akan ‘memancing’ dan harapnya pancingannya itu dapat dipintas.

Wallahu a’lam.

Ustaz Muhammad Fauzi Asmuni
Ikatan Muslimin Malaysia (ISMA)


COVID-19: 1,560 kes baharu, 5,193 kematian di Indonesia

JAKARTA, 11 Zulhijjah 1441H, Sabtu – Kes positif COVID-19 di Indonesia kini berjumlah 109,936 kes setelah 1,560 kes baharu dilaporkan dalam tempoh 24 jam.

Berdasarkan data yang disiarkan di laman sesawang rasmi pemerintah Indonesia berkenaan COVID-19, www.covid19.go.id hari ini, sebanyak 57,816 pesakit masih dalam pemantauan COVID-19.

Bagi tempoh 12 tengah hari semalam sehingga 12 tengah hari ini, sebanyak 62 lagi kematian berlaku, menjadikan jumlah keseluruhan kematian di republik itu kini meningkat kepada 5,193 orang.

Dalam tempoh 24 jam itu, provinsi Jakarta mencatatkan kes positif baharu tertinggi iaitu 368 kes, diikuti Jawa Timur (235), Jawa Tengah (143) dan selebihnya di wilayah-wilayah lain di Indonesia.

Bagi tempoh berkenaan juga, 21 lagi kematian berlaku di Jawa Timur, manakala di Jawa Barat sebanyak 13 kematian, Jakarta (12 kematian) dan selebihnya di wilayah lain. -Bernama


Tangisan, sorakan kegembiraan sambut pembukaan semula Tambak Johor, Linkedua

JOHOR BAHRU, 29 Syaaban 1443H, Jumaat – Sebak. Begitulah dapat digambarkan perasaan ramai rakyat Malaysia di sini yang telah dengan sabar menantikan detik pembukaan semula Tambak Johor, yang pernah disifatkan sebagai antara laluan darat tersibuk di dunia, tepat 12 tengah malam tadi.

Dua minit sebelum menjelang detik itu, kelihatan ramai orang berjalan kaki daripada arah Kompleks Kastam dan Imigresen (CIQ) Singapura menuju ke Malaysia, menyebabkan ramai yang sedang menunggu bersorak kegembiraan.

“Welcome back” dan “selamat kembali ke Malaysia”, antara dilaungkan mereka yang berkumpul di R&F Mall berdekatan dengan Tambak Johor, serta disambut dengan percikan bunga api.

Tambak Johor dan Lebuhraya Linkedua, yang sepi sepanjang pelaksanaan Perintah Kawalan Pergerakan (PKP) kembali ‘bernyawa’ selepas hampir dua tahun, dengan pembukaan sempadan negara bermula hari ini.

Suasana di sekitar Bandaraya Johor Bahru turut meriah, dengan orang ramai berkumpul bagi menunggu ketibaan ahli keluarga mereka dari Singapura, dan ada juga yang hadir hanya untuk merasai detik bersejarah itu.

Tinjauan Bernama mendapati, kenderaan yang keluar dari arah Singapura turut membunyikan hon, selain penumpangnya bersorak kegembiraan.

Mohd Fauzan Hafizi Rosli, 33, yang bekerja sebagai seorang juruteknik di republik itu sejak empat tahun lepas, menitiskan air mata sebaik ditanya mengenai perasaannya dapat kembali ke tanah air.

Pemuda berasal dari Kota Tinggi itu berkata, beliau akhirnya dapat melepaskan kerinduan, selepas dua tahun tidak dapat bertemu anak dan isteri.

“Isteri tidak tahu pun saya balik, buat kejutan untuk dia, harap menjadilah kejutan saya ini…sudah lama saya tidak dapat berjumpa keluarga.

“Terima kasih buat kerajaan Malaysia dan Singapura, yang menjayakan pembukaan sempadan ini,” katanya ketika ditemui di CIQ Kompleks Sultan Abu Bakar (KSAB), Gelang Patah di sini.

Mohd Fauzan berkata, lebih manis lagi, apabila kepulangan rakyat Malaysia bermula hari ini, adalah ketika umat Islam hampir menyambut bulan ramadan.

“Dah dua tahun beraya di negara orang, rasa sebak ada, terharu pun ada…tidak tahu macam mana hendak berjumpa dengan isteri dan anak,” katanya.

Pada 25 Mac lepas, Perdana Menteri Datuk Seri Ismail Sabri Yaakob dan Perdana Menteri Singapura Lee Hsien Loong menerusi kenyataan bersama memaklumkan, kedua-dua negara bersetuju untuk membuka sepenuhnya sempadan darat bagi pengembara yang telah lengkap vaksinasi mulai 1 April, selaras dengan fasa peralihan ke endemik.

Malaysia dan Singapura juga akan membenarkan pengembara yang telah lengkap vaksinasi, untuk merentas sempadan darat tanpa perlu menjalani kuarantin atau melaksanakan ujian COVID-19, termasuk ujian prapelepasan dan semasa ketibaan. – Bernama


Israel tutup lagi wilayah Palestin di tengah ketegangan

RAMALLAH, 18 Ramadan 1444H, Ahad – Menteri Pertahanan Israel, Yoav Gallant melanjutkan penutupan Tebing Barat dan Semenanjung Gaza, di tengah-tengah ketegangan dengan rakyat Palestin ketika ini.

Penyiar awam Israel, KAN melaporkan, penutupan itu akan kekal sehingga cuti Paskah Yahudi  pada 12 April, kononnya atas faktor keselamatan.

Gallant dalam kenyataan pada Sabtu berkata, pengecualian hanya akan diberikan untuk kes kemanusiaan dan kes tertunggak lain.

Keputusan itu sekali gus membatalkan semua kemudahan rakyat Palestin untuk akses ke kompleks Masjid al-Aqsa di Baitulmaqdis Timur – tempat serbuan ganas rejim sepanjang minggu lalu – sewaktu bulan Ramadan.

Ketegangan memuncak di seluruh wilayah Palestin sejak beberapa hari kebelakangan ini, selepas tentera Israel menyerbu kompleks al-Aqsa serta mengusir jemaah selama dua malam berturut-turut pada Selasa dan Rabu.

Serangan Israel ke atas masjid itu mencetuskan serangan roket dari Semenanjung Gaza dan Lubnan, di mana Tel Aviv turut bertindak balas dengan melancarkan serangan udara serta meriam.- Agensi


Daging kerbau India negatif virus COVID-19: JPV

KUALA LUMPUR, 26 Zulhijjah 1442H, Khamis – Jabatan Perkhidmatan Veterinar (JPV) mengesahkan bahawa sampel daging kerbau yang diimport dari India dalam tempoh Januari hingga Julai tahun ini, didapati bebas daripada virus COVID-19.

Menurut JPV, jabatan itu telah melaksanakan program pemantauan dan pengawasan sejak pandemik COVID-19 menular dalam negara, bermula tahun lepas.

“Sejak Januari hingga Julai, sebanyak 455 sampel haiwan dan produk berasaskan haiwan keluaran tempatan dan import, termasuk daging kerbau dari India, telah dikumpul dan didapati negatif daripada virus itu.

“Setelah tiada virus COVID-19 dikesan pada daging kerbau yang diimport dari India, JPV tidak akan mengenakan sekatan import untuk daging kerbau sejuk beku,” menurut JPV kepada Bernama menerusi e-mel, semalam.

JPV juga mempunyai sistem yang teratur mengenai prosedur kelulusan pengimportan daging sejuk beku yang turut melibatkan daging kerbau India yang akan dibawa masuk ke negara ini.

Justeru jabatan menasihatkan orang ramai agar tidak bimbang dengan keselamatan daging kerbau sejuk beku yang diimport, kerana daging tersebut diperoleh dari rumah sembelihan yang telah mendapat kelulusan kerajaan Malaysia selain pusat pengeluaran daging dipantau rapi oleh pihak berkuasa negara pengeksport produk tersebut. – Bernama


Syria pintas serangan peluru berpandu Israel dari Bukit Golan

SANAA, 9 Zulkaedah 1444H, Isnin – Pertahanan udara Syria berjaya memintas serangan peluru berpandu Israel ke atas pinggir Damsyik, pada Ahad.

Media kerajaan yang memetik sumber tentera mendakwa, serangan itu dilancarkan dari arah Bukit Golan – yang diduduki pengganas Israel – dan menyasarkan beberapa kawasan yang tidak dikenal pasti.

“Pertahanan udara kami memintas peluru berpandu penyerang dan menjatuhkan beberapa daripadanya dengan hanya kerosakan material,” katanya.

Menurut agensi berita Middle East Eye, tiada kemalangan jiwa dilaporkan, namun pihak itu tidak dapat mengesahkan laporan berkenaan.

Sejak bertahun-tahun, Israel melakukan serangan ke atas kawasan yang disifatkan sebagai sasaran berkaitan Iran di Syria, di mana pengaruh Tehran berkembang ketika ia mula menyokong Presiden Bashar al-Assad dalam perang 2011.

Serangan itu sebahagian daripada peningkatan konflik bertekanan rendah dengan matlamat untuk memperlahankan kuasa Iran yang semakin meningkat di Syria, kata pakar tentera Israel.

Pejuang yang bersekutu dengan Iran – termasuk Hizbullah – kini menguasai kawasan yang luas di timur, selatan dan barat laut Syria dan di beberapa pinggir bandar di sekitar ibu negara.- Agensi


LGBT: Tiba masa Akta 355 dipinda kukuhkan perundangan Islam

BANGI, 18 Jamadilakhir 1442H, Ahad – Peningkatan hukuman kepada kesalahan berkaitan lesbian, gay, biseksual dan transgender (LGBT) dan jenayah Syariah perlu dilakukan, bukan sahaja menaikkan kadar hukuman denda, penjara atau sebatan tetapi juga memberi variasi kepada jenis hukuman berkenaan.

Presiden Persatuan Peguam-Peguam Muslim Malaysia (PPMM), Datuk Zainul Rijal Abu Bakar berkata, jenis hukuman boleh diperluaskan seperti berbentuk restoratif, hukuman mendidik jiwa dan khidmat masyarakat.

Beliau berkata, disebabkan kebanyakan kesalahan jenayah Syarih adalah kesalahan yang ‘tidak mempunyai mangsa’, maka sangat wajar hukuman alternatif dipertimbangkan.

“Hal itu tidak dapat dilakukan selagi Akta Mahkamah Syariah (Bidang Kuasa Jenayah)1965 (Akta 355) tidak dipinda.

“Sudah sampai masanya akta berkenaan dipinda bagi mengukuhkan lagi perundangan Islam dan tidak disekat melalui akta tersebut,” katanya dalam Sinar Harian, hari ini.

Bagaimanapun, Zainul Rijal berkata, negara kini diisytiharkan darurat dan Parlimen digantung menurut Perkara 150 Perlembagaan Persekutuan, yang bermakna tidak boleh bersidang untuk membuat undang-undang.

Namun, katanya, Yang di-Pertuan Agong ketika proklamasi darurat berkuat kuasa masih boleh membuat ordinan yang tidak perlu dibentan di Parlimen sebagai undang-undang.

“Kita sudah lihat betapa sukarnya untuk meminda Akta 355 di Parlimen suatu ketika dahulu. Pelbagai tohmahan yang dilontarkan kepada institusi Islam.

“Mungkin Yang di-Pertuan Agong boleh mewujudkan ordinan tertentu bagi meningkat dan memperluaskan hukuman yang diberikan kepada Mahkamah Syariah sekurang-kurangnya dalam tempoh darurat ketika ini.

“Setiap saranan syor atau kritikan mestilah dibuat dalam kerangka undang-undang Malaysia, bukan hanya mengimport norma dari luar untuk disemai di Malaysia yang penuh dengan tata susila, adab dan sopan santun,” katanya.


Mesyuarat khas PRK Dun Jepak Isnin depan

BANGI, 3 Rabiulawal 1445H, Selasa – Suruhanjaya Pilihan Raya Malaysia (SPR) akan mengadakan Mesyuarat Khas bagi pelaksanaan Pilihan Raya Kecil (PRK) Dewan Undangan Negeri (DUN) Jepak, Sarawak pada 25 September ini.

Setiausahanya, Datuk Ikmalrudin Ishak berkata, pihaknya menerima pemakluman rasmi daripada Speaker DUN Sarawak, Tan Sri Mohamad Asfia Awang Nasar berhubung dengan kekosongan luar jangka kerusi DUN N.67 itu.

Katanya, selaras dengan Artikel 21(5) Perlembagaan Negeri Sarawak yang memperuntukkan kekosongan luar jangka kerusi itu perlu diisi dalam tempoh 60 hari dari tarikh kekosongan kerusi tersebut, dipastikan oleh SPR.

“Mesyuarat Khas itu akan dipengerusikan oleh Pengerusi SPR, Tan Sri Abdul Ghani Salleh di mana tarikh-tarikh penting PRK seperti tarikh Writ Pilihan Raya, Hari Penamaan Calon dan Hari Pengundian.

“(Termasuk) Daftar Pemilih yang akan digunakan dan lain-lain persiapan bagi melaksanakan pilihan raya tersebut akan dibincangkan seterusnya satu sidang media diadakan sejurus selepas Mesyuarat Khas tersebut,” katanya dalam kenyataan hari ini.

Kekosongan kerusi berkenaan susulan kematian penyandangnya Allahyarham Datuk Talib Zulpilip pada 15 September lalu akibat komplikasi buah pinggang di Pusat Perubatan Normah di Kuching.

Pada Pilihan Raya Negeri (PRN) 2021, Allahyarham mempertahankan kerusi DUN itu dengan majoriti 4,243 undi.


Amaran hujan lebat, ribut petir di kebanyakan negeri petang ini

BANGI, 30 Safar 1445H, Sabtu – Hujan lebat, ribut petir berserta angin kencang dijangka berlaku di kebanyakan negeri termasuk Kuala Lumpur dan Putrajaya sehingga jam 7 malam ini.

Jabatan Meteorologi Malaysia (METMalaysia) dalam hantaran di Facebook memaklumkan, cuaca buruk itu turut diramal berlaku di Kedah membabitkan kawasan Langkawi, Kuala Muda, Sik dan Baling.

Di Pahang membabitkan kawasan Tanah Tinggi Cameron, Lipis, Raub, Bentong, Bera dan Rompin, selain dua kawasan di Selangor iaitu Hulu Langat serta Sepang.

“Turut berdepan cuaca sama di Negeri Sembilan iaitu Jelebu, Seremban, Kuala Pilah, Rembau, Jempol dan Tampin serta Johor di Segamat, Batu Pahat dan Kluang.

“Di Sarawak membabitkan Samarahan (Simunjan), Sri Aman, Betong, Sarikei, Sibu, Mukah (Tanjung Manis, Daro dan Matu), Kapit (Song dan Kapit) dan Bintulu (Tatau),” katanya.

Amaran hujan lebat, ribut petir dan angin kencang turut dikeluarkan bagi Sabah membabitkan kawasan pedalaman Tambunan, Pantai Barat (Putatan, Penampang, Kota Kinabalu, Tuaran, Ranau dan Kota Belud), Tawau (Tawau dan Lahad Datu), Sandakan (Kinabatangan) dan Kudat (Kota Marudu dan Pitas).

“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.

“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” katanya.


Nasib binatang kini lebih terbela daripada etnik Rohingya

BANGI, 22 Zulkaedah 1441H, Selasa – Masyarakat dunia sepatutnya membantu perjuangan etnik muslim Rohingya mempertahankan Arakan, bukan sebaliknya supaya mereka menyerah kalah kepada kezaliman pencerobohan, kata Presiden PAS, Datuk Seri Abdul Hadi Awang.

Beliau berkata, meskipun menjadi tanggungjawab dunia menyelamatkan pelarian Rohingya, masyarakat antarabangsa juga wajib bersama mempertahankan Arakan yang menjadi tanah air etnik itu daripada hak asasi manusia mereka dirompak.

Bahkan katanya, tidak wajar juga hanya Malaysia sahaja dibebankan untuk menerima pelarian dan membantu perjuangan etnik minoriti yang dizalimi itu.

“Sepatutnya semua pihak mengambil iktibar bagaimana Turki yang dibebankan untuk menanggung pelarian Syria, yang dikutuk oleh negara-negara Barat bukannya untuk membantu dalam erti kata yang sebenar.

“Sebaliknya mereka lebih dahagakan minyak petrol yang hendak dicuri dan menyelamatkan Israel sebagai rakan sejawat sekali pun meminum darah manusia sendiri.

“Malangnya ada pula yang menjadi barua kepada agenda Barat yang sentiasa menjajah,” katanya dalam kenyataan, hari ini.

Ahli Parlimen Marang itu berkata, dalam keadaan Malaysia berdepan pandemik COVID-19, sangat tidak berakal sekiranya pintu sempadan dibuka kepada pendatang asing tanpa izin kononnya atas dasar kemanusiaan, sehingga mengetepikan rakyat dan negara sendiri.

“Adalah sangat tidak bertanggungjawab juga kalau sekadar untuk menyebarkan berita sensasi dengan harga moral yang sangat rendah, tanpa mengambil kira segala aspek tersebut, dan hanya bermodalkan di atas nama perikemanusiaan yang tidak saksama kemanusiaannya dalam segala aspek yang lebih luas dan pandangan yang jauh.

“Bahkan, terlalu pendek akal juga mereka yang hanya berniaga media dengan modal perikemanusiaan sahaja, tanpa mempedulikan nilai manusia yang wajib memperjuangkan agama, bangsa dan negara dengan harta dan jiwa raga,” katanya.

Abdul Hadi berkata, ramai pihak di negara ini yang mengisytiharkan diri mereka sebagai pejuang kebebasan, tetapi terbabas akal kerana menjadikan Barat sebagai kebanggaan yang mengutamakan kebebasan binatang daripada kebebasan manusia.

“Lebih malang Islam yang dizalimi ini pula dituduh sebagai pengganas.

“Di mana mereka yang bertempik kuat menentang pengganas di Afghanistan dan Asia Barat dahulu, tetapi tidak bertempik pula terhadap keganasan yang sedang mengganas di Rohingya,” katanya.


Khalid Masy’al seru Malaysia terus solidariti pada Palestin, beri tekanan kepada Israel dan sekutunya

BANGI, 1 Rabiulakhir 1445H, Isnin – Gabungan Solidariti Pembebasan Palestin mengadakan kunjungan hormat ke atas Ketua Perhubungan Isu Palestin Luar Negara, Khalid Masy’al dalam usaha membebaskan Palestin daripada penjajahan Israel.

Pengarahnya, Ustaz Muhammad Fauzi Asmuni memaklumkan, rombongan itu turut disambut oleh beberapa pimpinan Hamas di Doha, Qatar.

“Tujuan kunjungan ini sebagai tanda sokongan rakyat Malaysia terhadap pendekatan dan langkah-langkah yang diambil oleh Hamas di dalam menamatkan penjajahan Israel.

“Khalid Masy’al mengucapkan terima kasih dan menyatakan pujiannya terhadap peranan yang dimainkan oleh rakyat Malaysia khususnya Aman Palestin dan Gabungan Solidariti Pembebasan Palestin.

“Beliau mengesyorkan umat Islam di Malaysia terus memberikan tekanan kepada Israel dan sekutunya,” katanya dalam satu kenyataan kepada Ismaweb.net.

Muhammad Fauzi berkata, Masy’al, yang kini mengetuai pejabat diaspora Hamas turut berharap Aman Palestin dapat terus mengumpul dana sumbangan rakyat Malaysia untuk disalurkan secara terus kepada aktiviti-aktiviti yang akan membawa kepada pembebasan Palestin.

Untuk rekod, Gabungan Solidariti Pembebasan Palestin ditubuhkan pada Sabtu lalu bagi menggarap semua kekuatan umat Islam untuk disatukan dalam langkah yang lebih strategik ke arah membebaskan Palestin daripada penjajahan rejim Israel.

Gabungan itu disertai hampir 13 pertubuhan bukan kerajaan (NGO), termasuk Ikatan Muslimin Malaysia (ISMA), Aman Palestin, Majlis Ulama ISMA (MUIS), Persatuan Belia Islam Nasional (PEMBINA), Ikatan Peguam-Peguam Muslim Malaysia (iPeguam) dan Ikatan Guru-Guru Muslim Malaysia (iGuru).

Turut serta Zaaba Institute, Gerakan Pengundi Sedar (GPS), Kelab Perwira, Arus Baru, Silat Hang Tuah, Persatuan Ahli Seni dan Budaya (PERSENI) dan Gabungan Ahli Sunnah Malaysia (GASMA).

Gabungan ini akan menjalankan kempen selama dua bulan, selain menjalankan usaha melobi dan menggesa pihak kerajaan serta badan-badan antarabangsa supaya mengatur langkah ke arah membebaskan Palestin.


Zafrul umum belanjawan inklusif bantu golongan mudah terjejas

KUALA LUMPUR, 21 Rabiulawal 1442H, Sabtu – Kerajaan tidak diragui lagi telah mengumumkan belanjawan inklusif bagi tahun depan seperti yang dibuktikan menerusi peruntukan RM322.5 bilion — yang terbesar dalam sejarah Malaysia — bagi membantu golongan mudah terjejas serta mengukuhkan ekonomi dalam keadaan yang sukar ketika ini.

Ia akan menyediakan kemudahan mikro-kredit, memudahkan pembiayaan bagi usahawan, menjana pekerjaan dan membantu memulihkan sektor terjejas teruk seperti pelancongan di samping mendepani ketidaktentuan ekonomi akibat daripada penularan pandemik COVID-19.

Satu cadangan penting menerusi belanjawan dalam norma baharu itu adalah kerajaan Perikatan Nasional akan menyediakan insentif bagi syarikat yang menghasilkan vaksin COVID-19 untuk melabur di Malaysia serta sektor farmaseutikal lain.

Meskipun ini merupakan belanjawan pertama beliau, pujian harus diberikan kepada Menteri Kewangan Tengku Datuk Seri Zafrul Abdul Aziz kerana mengutamakan kebajikan rakyat seperti memudahkan pembayaran semula pinjaman selain memperkenalkan cadangan untuk memastikan Malaysia kekal sebagai destinasi pelaburan menarik.

Ia terutamanya dalam rantaian bekalan global yang mana dana teknologi tinggi bernilai RM500 juta akan diperuntukan bagi menyokong syarikat berteknologi tinggi dan inovatif.

Inisiatif utama bagi menjadikan Malaysia destinasi rantaian perkhidmatan bernilai tinggi adalah kerajaan akan melonggarkan syarat-syarat insentif cukai serta menubuhkan pusat dagangan global pada kadar konsesi.

Tengku Zafrul juga memberikan penekanan bagi memastikan kesinambungan perniagaan dan daya tahan ekonomi seperti yang dicerminkan menerusi penyaluran dana berjumlah RM15 bilion bagi projek prasarana mega, projek dalam koridor pembangunan dan projek baharu.

Kira-kira RM2 bilion akan disalurkan kepada perusahaan kecil dan sederhana (PKS) satu langkah yang bertujuan menyediakan peluang pekerjaan yang besar memandangkan sektor PKS adalah tulang belakang kepada ekonomi Malaysia.

Apa yang penting dalam ucapan belanjawan itu adalah langkah-langkah bagi mewujudkan 500,000 peluang pekerjaan pada 2021, yang mana amat kritikal kerana ramai rakyat yang kehilangan pekerjaan berikutan pelaksanaan perintah kawalan pergerakan (PKP) dan langkah-langkah PKP bersyarat untuk membendung pandemik itu.

Bagi tujuan ini, penubuhan Majlis Pekerjaan Negara yang dipengerusikan Perdana Menteri Tan Sri Muhyiddin Yassin akan menjadi inisiatif utama bagi mewujudkan pekerjaan, meningkatkan kemahiran d an latihan yang sangat diperlukan memandangkan beribu-ribu lepasan ijazah dan lepasan sekolah yang memasuki pasaran pekerjaan setiap tahun.

Seperti belanjawan sebelum ini, inisiatif pemerkasaan ekonomi Bumiputera akan terus diberi galakan dengan peruntukan sebanyak RM11.1 bilion.

Satu lagi perkara menarik dalam Belanjawan 2021 itu adalah cadangan membabitkan pengecualian cukai tertentu, pengurangan caruman Kumpulan Wang Simpanan Pekerja (KWSP) kepada 9.0 peratus berbanding 11 peratus ketika ini serta kebenaran pengeluaran daripada Akaun 1 dana persaraan itu serta bayaran sekali untuk kakitangan awam dan pesara yang akan menyuntik rangsangan terhadap sektor penggunaan.

Bagi KWSP, perkembangan penting baginya adalah ia dapat meneruskan pembangunan komersial dan hartanah kediaman Kwasa Damansara bernilai RM50 bilion yang berpoensi mewujudkan sebanyak 100,000 pekerjaan.

Peruntukan RM1 bilion bagi transformasi digital pula disifatkan sebagai penting bagi tujuan pengembangan selain membolehkan lebih banyak pembayaran dalam talian yang terbukti amat diperlukan akibat pandemik COVID-19 tersebut.

Cadangan itu berserta RM35 juta bagi mempromosi produk buatan Malaysia dan RM150 juta untuk inisiatif Shop Malaysia Online akan memacu negara sebagai tumpuan atau syurga beli-belah dalam talian.

Selain itu, sektor minyak sawit juga tidak terkecuali mendapat habuan selain perkembangan menarik membabitkan peningkatan ketara harganya pada masa ini.

Belanjawan 2021 telah memperuntukkan sejumlah RM20 juta bagi program pensijilan mampan — satu langkah yang akan meningkatkan penerimaan komoditi negara di pasaran negara maju yang menuntut produk import mempunyai label sedemikian.

Tidak ketinggalan, kerajaan turut mencadangkan beberapa cukai bagi menangani pasaran rokok seludup yang dilihat melegakan pengeluar rokok namun pada masa mungkin menambah rasa kesal bagi golongan perokok tertentu gemarkan rokok seludup.

Langkah tersebut juga bertepatan dengan usaha Malaysia yang sedang memerangi kegiatan penyeludupan rokok sehinggakan dianggap sebagai destinasi nombor satu dunia bagi rokok berkenaan.

Dalam pada itu, Belanjawan 2021 bernilai RM322.5 bilion berserta inisiatif-inisiatif terdahulu dalam pakej rangsangan fiskal seperti PRIHATIN, PENJANA, PRIHATIN PKS+ dan KITA PRIHATIN bernilai RM305 bilion, turut mencerminkan komitmen kerajaan untuk melindungi kehidupan serta menjamin mata pencarian rakyat.

Namun, sebagaimana ditegaskan oleh Muhyiddin pada Khamis lepas bahawa sekarang bukanlah masanya berasa selesa dan penting untuk semua pihak di segenap lapisan masyarakat saling berganding bahu melaksanakan belanjawan itu secara berkesan selain bagi kerajaan meningkatkan sistem penyampaiannya.

Malah, Tengku Zafrul turut berkongsi sentimen Perdana Menteri apabila menutup pembentangan Belanjawan 2021 dengan gesaan jelas dan tegas — apa jua kesukaran dihadapi rakyat Malaysia tetapi kekuatan dan kesepakatan bersama dapat membantu mengharungi cabaran yang melanda.

Ini memerlukan pengorbanan dan ketabahan rakyat serta kerajaan, termasuk kalangan Ahli Parlimen yang berbeza politik untuk bersatu menangani dan seterusnya memenangi perang yang tidak pernah berlaku dalam sejarah moden manusia. – Bernama


PBB gesa negara anggota tingkat biaya untuk Palestin

GENEVA, 19 Zulhijjah 1444H, Sabtu – Pertubuhan Bangsa-Bangsa Bersatu (PBB) menggesa negara anggota meningkatkan pembiayaan mereka untuk lebih dua juta rakyat Palestin selepas menilai keperluan mendesak ekoran serangan maut pengganas Israel ke atas kem pelarian di bandar Jenin, di Tebing Barat yang diduduki.

“Disebabkan kerosakan infrastruktur yang ketara, seluruh kem itu tidak mempunyai air, dan beberapa penduduk telah hilang tempat tinggal.

“Menurut penilaian rakan kongsi kemanusiaan kami, lebih daripada 100 isi rumah telah terputus hubungan mereka dengan sistem pembetung,” kata Timbalan Jurucakap PBB, Farhan Haq pada Jumaat.

Beliau berkata, PBB akan mengutamakan pembaikan rangkaian air dan pembetung dalam beberapa hari akan datang, selain penyediaan kecemasan dan bantuan tunai serta sokongan psikososial, terutama kepada kanak-kanak.

“Bagi menyokong usaha ini, kami menggesa negara anggota meningkatkan pembiayaan mereka untuk tindak balas kemanusiaan,” katanya.

Pelan tindak balas kemanusiaan PBB untuk wilayah Palestin yang diduduki hanya dibiayai 20 peratus.

Sementara itu, Penyelaras Kemanusiaan bagi Wilayah Palestin Yang Diduduki, Lynn Hastings turut memberi taklimat kepada Majlis Keselamatan mengenai situasi di Jenin, baru-baru ini.

Majlis 15 anggota mengadakan rundingan rapat pagi Jumaat untuk membincangkan serbuan maut pengganas Israel ke atas Jenin.

Tentera Israel berundur dari Jenin awal Rabu, menamatkan operasi ketenteraan terbesarnya di bandar itu dalam tempoh lebih 20 tahun.

Sekurang-kurangnya 12 rakyat Palestin terbunuh, termasuk lima kanak-kanak dan lebih 140 cedera dalam serangan itu, menurut Kementerian Kesihatan Palestin.

Serbuan yang bermula pada Isnin lalu juga telah meninggalkan jejak kemusnahan besar di seluruh bandar Tebing Barat dengan puluhan rumah, kenderaan, kedai dan talian utiliti musnah. – Agensi


UMNO teruk dikecam cadang usul PRU15

BANGI, 27 Jamadilawal 1442H, Isnin – Gara-gara mahu mempertahankan usul UMNO supaya Pilihan Raya Umum ke-15 (PRU15) diadakan, Setiausaha Agung UMNO, Datuk Seri Ahmad Maslan teruk dikecam netizen.

Sebelum ini, Ahmad Maslan membangkitkan persoalan dengan berkata, jika boleh ke kedai, pasar raya, restoran beratur setiap hari kenapa tak boleh cuma satu hari beratur mengundi dengan SOP ketat?

Dalam ciapan di Twitter, beliau yang juga Setiausaha Agung Barisan Nasional (BN) turut menegaskan, kempen pilihan raya bukan satu masalah kerana boleh dilakukan secara dalam talian.

“Saya sebut PRU jika banjir selesai dan vaksin dimulakan.

“Saya juga sebut Suruhanjaya Pilihan Raya (SPR) nyatakan boleh PRU dengan SOP ketat,” katanya.

Tinjauan Ismaweb.net mendapati, rata-rata pengguna media sosial menempelak gesaan UMNO supaya PRU15 diadakan dengan segera kononnya bagi memastikan pembentukan kerajaan baharu yang memperoleh mandat rakyat.

Netizen dikenali sebagai Hariss Toh secara sinis berkata, pemimpin UMNO yang didakwa di mahkamah yakin bahawa kes mereka akan digugurkan sekiranya parti itu menang pilihan raya.

“Kenapa mereka ini nak sangat dengan pilihan raya ke-15? Mereka ingat lepas UMNO menang, dakwaan mahkamah terhadap mereka akan dibuang! Ini motif mereka yang nak PRU,” katanya.

Bagi Sarizal Saad pula, gesaan itu tidak ubah seperti ahli politik mahu menyelamatkan diri sebelum kerajaan bertukar sekali lagi.

“Kenapa kalut sangat nak PRU? Alasan kerajaan tak kukuh majoriti sikit bila-bila masa boleh tumbang.

“Kalau kamu dan rakan-rakan dalam kerajaan hari ini pakat perkukuh tak bagi tumbang macam mana boleh nak tumbang. Ini tidak masing-masing nampak nak selamatkan diri sebelum kerajaan bertukar tangan sekali lagi,” katanya sinis.

Sementara Hamdan Abu Hassan pula yakin meskipun proses mengundi boleh tetapkan Prosedur Operasi Standard (SOP) kerana ada petugas yang menjaga, namun semua SOP akan dilanggar ketika berkempen.

“Akhirnya rakyat yang menderita. Selepas tamat PRU kira penuh katil hospital salahkan KKM pulak. Frontliners dah jadi hamba COVID-19.

“Mengundi bukan keperluan untuk rakyat. Rakyat perlu kerja dan perlu hidup normal bukan norma baru pakai pelitup muka sebab ketamakan segelintir manusia yang tak sabar nak pangkat dan duit,” katanya.


UMNO jangan terlalu angkuh

BANGI, 28 Jamadilakhir 1443H, Isnin – Prof Dr Ridhuan Tee Abdullah menasihatkan UMNO supaya tidak terlalu angkuh dan sombong.

Ini susulan kenyataan demi kenyataan yang dikeluarkan parti itu tanpa menoleh, mengimbau sejarah hitam yang ditinggalkan kepada PAS.

Difahamkan ia selepas Presiden PAS, Datuk Seri Abdul Hadi Awang secara sinis mengibaratkan UMNO seperti itik patah kaki yang mahu berenang sendiri setelah sembuh.

Kenyataan itu dikeluarkan Ahli Parlimen Marang ketika mengulas tindakan UMNO memutuskan kerjasama dengan Bersatu serta jalan sukar Muafakat Nasional (MN) yang dirintis selepas pilihan raya umum lalu.

Prof Ridhuan Tee berkata, UMNO perlu sedar, kegersangan hati PAS bukan tanpa asas apatah lagi jika dilihat dalam konteks Pantai Timur.

Katanya, UMNO perlu membayar balik harga puluhan tahun menderita itu dengan memberikan sedikit rasa keyakinan pada PAS.

Bahkan parti itu perlu lebih berani membuktikan mereka lebih mesra PAS daripada Bersatu.

“UMNO jangan cuba berlagak nak tekan PAS macam dulu-dulu.

“Akhirnya PAS menang negeri, UMNO bergadai negara. Sekadar terlepas negeri, sedap hati lagi. Terlepas negara bagaimana? Sudah lupa 22 bulan?” soalnya.

Dalam pada itu, beliau mengingatkan UMNO untuk tidak melupakan bantuan dihulurkan PAS ketika parti itu berada dalam kesusahan.

“Bila UMNO susah, PAS datang menghulur tangan, kerana agama dan bangsa.

“MCA siap keluar kenyataan keluar BN. Kini UMNO jilat balik MCA kononnya mahukan undi Cina dan mahu menunjukkan UMNO warna warni

“Saya sudah bercakap tentang politik Melayu. Lebih baik fokus kepada Bumiputera Sabah dan Sarawak kerana mereka jauh lebih matang dalam berpolitik,” katanya.


Kewangan sosial Islam dapat beri sokongan kepada pengurangan kadar kemiskinan

KUALA LUMPUR, 28 Rabiulakhir 1443H, Jumaat – Kewangan sosial Islam mempunyai potensi dan sesuai untuk menyediakan sokongan yang diperlukan untuk pembasmian kemiskinan dan pemulihan ekonomi pasca-pandemik COVID-19, kata Suruhanjaya Sekuriti Malaysia (SC).

Timbalan Ketua Eksekutif SC, Datuk Zainal Izlan Zainal Abidin berkata dalam bidang kewangan sosial, SC telah memperkenalkan rangka kerja untuk memudahkan penggunaan instrumen pasaran modal untuk menyokong dan memacu kemasukan kewangan dan impak sosial seperti sukuk Pelaburan Mampan dan Bertanggungjawab (SRI) dan dana bercirikan wakaf.

“Melangkah ke hadapan, SC akan memberi tumpuan untuk meningkatkan ekosistem pasaran modal Islam agar lebih kondusif untuk pelaburan berimpak untuk memudahkan penyepaduan penilaian impak dengan instrumen kewangan sosial Islam.

“Ini akan membolehkan pelaburan impak yang boleh diukur dalam bidang pembangunan sosioekonomi dengan itu memastikan pelabur dapat mengukur sama ada modal yang dilaburkan telah mencapai objektif yang diingini,” katanya dalam ucaptamanya pada sesi webinar ‘Leveraging Islamic Finance to Develop a Sustainable Capital Market: The Malaysian Experience’, hari ini.

Selain daripada peraturan dan rangka kerja, Zainal berkata pemboleh utama dalam pembangunan ekosistem kewangan dan pelaburan mampan holistik adalah memastikan semua segmen sektor kewangan dilengkapi dengan kemahiran dan kepakaran teknikal yang diperlukan untuk memudahkan inovasi produk.

Sehubungan itu, beliau berkata Pasaran Modal Malaysia menyokong inisiatif SC untuk membangunkan kepakaran pengantara pasaran modal dalam kewangan mampan dan pelaburan melalui tiga pusat kecemerlangan (COE).

“COE ini menyokong pembangunan kapasiti dan mempamerkan rekod prestasi tiga kumpulan pemegang kepentingan utama: syarikat; pemilik aset dan pengurus aset; dan pengantara sektor kewangan,” katanya.

Pada September, beliau berkata SC melancarkan Pelan Induk Pasaran Modal 3 (CMP3) ketiganya, yang akan berfungsi sebagai rangka kerja strategik untuk meneruskan pembangunan pasaran modal Malaysia dalam tempoh lima tahun akan datang.

“Pembangunan ekonomi di Malaysia telah dirangsang oleh pelbagai jenis industri, antaranya telah mula mengamalkan amalan mampan dan banyak yang berpotensi untuk melakukannya. Dalam perkara ini, perjalanan kemampanan untuk Malaysia harus sesuai dengan tujuan.

“Dalam mengutamakan agenda kemampanan, kami percaya bahawa pasaran modal boleh memainkan peranan penting dalam membiayai industri dan perniagaan dalam strategi mereka untuk beralih ke arah amalan yang lebih mampan dengan meluaskan rangkaian instrumen pasaran modal untuk memenuhi keperluan ini,” katanya.

Zainal berkata pembangunan kewangan peralihan untuk menyokong komitmen Malaysia ke arah neutral karbon merupakan bidang tumpuan yang telah diketengahkan oleh SC dalam CMP3.

Beliau berkata objektifnya adalah untuk memudahkan industri dan perniagaan menjadi kurang intensif karbon dan beralih kepada ekonomi yang lebih berdaya tahan, mampan dan rendah karbon.

“CMP3 juga mengiktiraf bahawa pemboleh penting dalam bidang yang baharu ini ialah ketersediaan pendedahan dan data yang tepat pada masanya, konsisten dan tepat yang relevan dalam membantu pihak berkepentingan mengenal pasti risiko dan peluang dengan lebih baik, oleh itu membuat keputusan yang lebih termaklum.

“SC akan menilai inisiatif yang sesuai yang akan seiring dengan piawaian antarabangsa untuk menggalakkan penerimaan lebih banyak dan kebolehbandingan amalan pendedahan serta pada masa yang sama mengurangkan risiko manipulasi inisiatif hijau,” katanya. – Bernama


COVID-19: Thailand catat kematian tertinggi 2 hari berturut-turut

BANGKOK, 20 Ramadan 1442H, Ahad – Thailand mencatat 21 kes kematian baharu akibat COVID-19, yang tertinggi bagi tempoh dua hari berturut-turut dan menjadikan jumlah kematian setakat ini ialah 245 sejak pandemik itu melanda negara tersebut pada Januari tahun lepas.

Dalam tempoh 24 jam lepas, Thailand mencatatkan 1,940 kes baharu COVID-19 termasuk 10 kes import, menjadikan jumlah keseluruhan jangkitan kepada 68,984 kes.

Jurucakap Pusat Pentadiran Situasi COVID-19 (CCSA) Dr Apisamai Srirangsan berkata kes kematian baharu itu melibatkan 12 lelaki dan sembilan wanita berusia lingkungan 38 dan 88 tahun iaitu lapan di Bangkok, empat di Chiang Mai, masing-masing dua di Chonburi dan Lamphun serta masing-masing satu di Nakhon Pathom, Nakhon Sawan, Rayong, Tak dan Udon Thani.

Beliau berkata Bangkok mendahului senarai kes tertinggi dengan 539 jangkitan diikuti Nonthaburi (276) dan Samut Prakan (145).

Katanya varian UK B.117 yang mudah merebak telah menyebabkan sejumlah 40,121 kes direkodkan di negara itu dengan 151 kematian sejak 1 April lepas.

Timbalan jurucakap Kementerian Luar Natapanu Nopakun berkata Pentadbiran Metropolitan Bangkok (BMA) akan meningkatkan pengesanan kes aktif di bawah bidang kuasanya dalam usaha memutuskan rantaian penularan COVID-19.

“BMA akan melaksanakan pengesanan kes aktif di lima daerah mulai esok. Dengan pengesanan awal, kami berharap dapat mencegah penularan COVID-19 dengan mengesan dan mengasingkan kontak rapat untuk memutuskan rantaian penularan,” katanya pada taklimat harian COVID-19 di sini pada Ahad.

Mengenai vaksinasi, beliau berkata Thailand telah memvaksinasi hampir 1.5 juta rakyatnya setakat ini, kebanyakannya merupakan kakitangan perubatan barisan hadapan dan kumpulan berisiko tinggi dengan vaksin Sinovac dan AstraZeneca COVID-19 yang diimport.

Kementerian Kesihatan Awam pula memaklumkan lebih 430,000 orang telah mendaftar untuk vaksinasi COVID-19 yang bermula pada Sabtu.

Inokulasi itu ditetapkan pada Jun untuk rakyat Thailand yang berusia 60 tahun dan ke atas dengan keutamaan diberikan kepada mereka yang menghidap penyakit kronik.

Kementerian itu menyasarkan untuk memberi vaksin kepada 16 juta orang di bawah fasa pertama pendaftaran. – Bernama


Rejim Bashar langgar gencatan senjata, 6 orang awam cedera

IDLIB, 23 Rejab 1442H, Ahad – Sekurang-kurangnya enam orang awam cedera akibat serangan dilakukan rejim Presiden Syria, Bashar al-Assad di zon de-eskalasi di Idlib, dekat barat laut Syria, semalam.

Serangan itu sekali gus menyebabkan rejim pengganas yang disokong Iran itu melanggar perjanjian gencatan senjata di zon de-eskalasi.

Dalam kejadian, rejim melepaskan tembakan dari Maarat al- Numan ke Arihah, yang berhampiran lebuh raya M4.

Dua mangsa yang dilaporkan cedera parah dalam kejadian itu, termasuk empat lagi mangsa dibawa ke hospital di wilayah itu bagi mendapatkan rawatan.

Lebuh raya M4, juga dikenali sebagai jalan Aleppo-Al Hasakah, terletak kira-kira 30 kilometer (19 batu) dari sempadan selatan Turki.

Pada September 2018, Turki dan Russia bersetuju menjadikan Idlib sebagai zon selamat, yang melarang sebarang tindakan pencerobohan ke atas kawasan itu.

Bagaimanapun, pelanggaran konsisten yang dilakukan rejim Bashar dan sekutunya telah membunuh lebih 1,300 orang awam sejak dari tarikh perjanjian.

Sejak perang saudara meletus di Syria pada 2011, lebih 370,000 orang terbunuh, manakala jutaan lagi hilang tempat tinggal dan melarikan diri ke negara lain.

Kanak-kanak yang berada di dalam bangunan, termasuk rumah mereka menjadi sasaran mudah bom yang digugurkan pesawat rejim Bashar dan sekutunya Russia.- Agensi


Tahanan Palestin berisiko mati selepas 70 hari mogor lapar

RAMALLAH,25 Ramadan 1444H, Ahad – Tahanan Palestin, Khader Adnan yang melancarkan mogok lapar dan kini memasuki hari ke-70 berdepan risiko kematian.

Kelab Tahanan Palestin memaklumkan, kesihatan Khader yang kini berusia 44 tahun amat membimbangkan dan berada dalam keadaan kritikal ketika meneruskan bantahan.

Khader yang berasal dari kampung Arraba berhampiran Jenin mula melancarkan mogok lapar sejurus selepas ditahan oleh rejim pengganas haram pada 5 Februari lalu.

Bapa kepada sembilan anak termasuk bayi berusia 18 bulan itu ditahan tentera pengganas sebanyak 12 kali sehingga memaksa dirinya meringkuk lapan tahun di penjara dan kebanyakan melibatkan tahanan pentadbiran.

Menurut Suruhanjaya Penjara, rejim zionis telah meningkatkan polisi penahan pentadbiran terhadap penduduk Palestin.

Jumlah tahanan pentadbiran Palestin buat masa ini melebihi 760 termasuk kanak-kanak bawah umur, wanita dan warga emas.

Suruhanjaya Tahanan Penjara juga berkata, 80 peratus tahanan pentadbiran adalah bekas banduan yang menghabiskan bertahun-tahun di penjara dan kebanyakan terdiri daripada tahanan pentadbiran.

Dasar penahanan pentadbiran adalah langkah awal penahanan rakyat Palestin tanpa pertuduhan atau perbicaraan untuk jangka masa panjang berdasarkan dakwaan yang didedahkan.

Sementara itu, tahanan Palestin pula sentiasa melakukan mogok lapar sebagai kaedah untuk memprotes penahanan mereka dan menuntut penamatan dasar haram yang melanggar undang-undang antarabngsa dan perjanjian Hak Asasi Manusia. -Agensi


Jangan takut perkatakan isu Palestin soal agama, bukan kemanusiaan semata

SIAPA kata Palestin bukan isu agama?

Jangan terpedaya dengan dakyah Barat mahu senyapkan kita berkata soal agama, kita pun terpedaya.

Jumaat lepas saya menyertai demonstrasi solidariti Palestin di Masjid Negara. Rata-rata pemidato berkata, isu Palestin bukan isu agama tetapi kemanusiaan, diulang dan diulang. Benarkah Palestin bukan isu agama? Kenapa berkata sedemikian, takut dikatakan ekstrem ke?

Katakan benar itu benar, isu Palestin adalah isu agama, selain melibatkan isu lain seperti kemanusiaan dan sebagainya. Saya tidak nafikan itu semua. Tetapi, seolah-olah takut mengatakan Palestin isu agama, itu saya tidak bersetuju.

Palestin adalah isu agama, antara Islam dan Yahudi (Zionis). Yahudi adalah pelarian, tidak ada negara. Selepas holocaust, Yahudi bertempiaran lari dari Jerman, sehingga menetap di Palestin. Daripada tidak ada negara, merempat, sehinggalah menjadi tuan di Palestin. Tuan tanah sebenar, menjadi pelarian, hilang tempat tinggal, hilang tanahair. Adakah ini bukan isu agama.

Pertamanya, kita kena ingat, bumi Palestin adalah bumi para anbiya. Tidak perlu saya cerita satu persatu bagaimana para anbiya berada di sana. Semua berada dalam media sosial.

Kedua, dalam al-Quran surah al Isra, peristiwa Isra’ dan Mi’raj disebut dengan jelas soal Masjid al-Aqsa. Masjid al Aqsa juga adalah kiblat pertama umat Islam.

Ketiga, dalam hadis Riwayat Bukhari, Nabi mengingatkan kita, tidak akan terjadi kiamat hingga Yahudi diperangi. Yahudi lari menyorok di belakang batu, batu berkata, Yahudi ada di sini.

Keempat, umat Islam di Palestin mempertahankan hak mereka, tanahair mereka sendiri, nyawa mereka, keluarga mereka, itu semua agama. Apa yang bukan agamanya, hanya kemanusiaan semata? Sedarlah wahai saudaraku, jangan terperangkap dan terpedaya dalam permainan barat dan yahudi.

Sama juga apabila memperkatakan soal jihad. Jihad yang paling tinggi nilainya di sisi Allah adala jihad mempertahankan agama. Paling tinggi jika ditakdirkan jihad mempertahankan agama itu di medan perang seperti mana yang berlaku di Palestin hari ini.

Malangnya, ada dalam kalangan kita yang terpedaya dengan dakyah Barat dan Yahudi, bila bercakap soal jihad mereka bercakap dan menekankan soal jihad ekonomi. Tidak dinafikan ekonomi itu sangat penting hari ini, tanpa ekonomi, mustahil sesebuah negara itu boleh bergerak maju, tetapi ingat, jangan lupa memperkatakan bahawa jihad yang paling tinggi di sisi Allah swt, adalah jihad mempertahankan agama, terutama di medan perang.

Saya cukup hormat dengan bekas Setiausaha Politik Tun Dr Mahathir Mohamad dahulu, Dr Mathias Chang, dalam mengupas soal konsep jihad dalam Islam. Walaupun dia bukan Islam, secara tuntas beliau berkata, konsep jihad dalam Islam yang sebenar adalah jihad mempertahankan agama di medan perang.

Kita jangan terpengaruh dengan dakyah Barat, menjadikan takut kita memperkatakan soal agama. Akhirnya kita hanya memperkatakan jihad ekonomi dan jihad yang lain, itulah sebenar atau sebesar-besar jihad. Ya, jihad ekonomi dan jihad yang lain itu penting, tetapi janganlah sampai takut memperkatakan makna jihad yang sebenar, jihad mempertahankan agama sehingga syahid. Sehingga akhirnya, umat Islam takut untuk mati syahid.

Bangunlah wahai saudaraku. Umat Islam Palestin hari ini, tidak mengharapkan apa dari kita melain doa dan sokongan. Mereka sudah bersedia untuk syahid.

Alhamdulillah, dengan izin Allah, negara-negara bukan Islam, yang tidak bersekutu dengan Israel, sudah buka mata. Sama-sama kita doakan kemenangan untuk Palestin. Tetapi janganlah takut untuk katakan bahawa Palestin adalah isu agama, selain kemanusiaan. Hanya agama yang akan menyelamat dan menyatukan kita, bukan yang lain.  Jangan cair dengan dakyah Barat dan terperangkap dalam percaturan Yahudi.

Prof Dr Mohd Ridhuan Tee Abdullah


Sydney kuat kuasa sekatan pergerakan bermula hari ini

SYDNEY, 16 Zulkaedah 1442H, Ahad – Jutaan penduduk Sydney memulakan hari pertama sekatan pergerakan ( lockdown) coronavirus selama dua minggu, tatkala Australia mengenakan sekatan baharu bagi mengekang penularan varian Delta.

Restoran, bar dan kafe ditutup selepas arahan duduk di rumah untuk kawasan kejiranan pusat dilanjutkan pada lewat Sabtu.

Bandar Darwin di utara Australia turut memasuki sekatan pergerakan 48 jam secara berasingan pada Ahad.

Ketua Menteri Wilayah Utara, Michael Gunner berkata, para pegawai bimbang tidak dapat menjejaki kenalan rapat kepada individu yang dijangkiti di kawasan ini, yang mana kediaman bagi penduduk Asli yang dikhuatiri akan lebih terdedah kepada COVID-19.

“Kami mengambil tindakan ekstrem sekarang untuk menghentikan atau memperlambatkan penularan, dan itu bermakna kami memerlukan sekatan pergerakan,” katanya.

Pakar kesihatan telah menasihat bahawa sekatan pergerakan Sydney yang lebih pendek – terbukti berkesan di bandar-bandar Australia yang lain dalam beberapa bulan terakhir – tidak akan mencukupi untuk menampung kluster yang sedang berkembang, kata Perdana Menteri New South Wales, Gladys Berejiklian.

Lebih daripada 110 kes COVID-19 telah dilaporkan sejak pemandu kru penerbangan antarabangsa dikesan positif varian Delta – yang pertama kali muncul di India – pada pertengahan bulan Jun.

“Memandangkan betapa menularnya virus ini, kami menjangkakan bahawa dalam beberapa hari akan datang jumlah kes akan meningkat bahkan melebihi yang kita lihat hari ini,” kata Berejiklian kepada wartawan. – Agensi


Cukuplah pilih pemain naturalisasi wakili skuad negara

1.PERSEMBAHAN mengecewakan dalam perlawanan terakhir menentang Emiriah Arab Bersatu (UAE) dan tidak ada kelebihan ketara pun berbanding pemain sejati yang dilahirkan di Malaysia.

2. Bermain dengan cukup bersahaja dan tiada semangat juang berbanding apabila pemain berdarah Malaysia diturunkan. Apabila mereka dipanggil menyertai skuad negara, mereka akan membawa nama negeri, daerah,kampung, sekolah dll menjadikan semangatnya melambung tinggi. Sudah tentu tidak bagi kuda tua berusia 34 tahun kelahiran Brazil ini.

3. Kehadiran pemain sepertinya menyekat bakat tempatan yang sedia ada, menyebabkan pemain muda yang laju dan menyinar seperti Lukman Hakim hanya memanaskan bangku simpanan.

4. Persembahannya yang mengecewakan menjatuhkan semangat pemain lain, dan meruntuhkan semangat juang pasukan dan penyokong.

5. Dan yang paling tidak boleh diterima, tubuhnya penuh bertatoo, langsung tidak menggambarkan nilai seorang pemain berasal dari Malaysia yang meletakkan Islam sebagai agama negara. Apa ertinya menang dan layak pun ke Piala Dunia jika diwakili pemain seperti ini.

5 sebab ini sudah cukup untuk Persatuan Bola Sepak Malaysia (FAM) berhenti mengambil pemain naturalisasi. Jika betul ingin ke Piala Dunia, bangunkan semula akademi bola sepak dari peringkat sekolah rendah hingga melahirkan wira-wira negara lampau seperti Mokhtar Dahari, Dollah Saleh dan Hasan Sani.

Bukan mengambil jalan pintas dengan menggunakan pemain naturalisasi yang pada hakikatnya tidak memiliki semangat patriotisme dan keinginan menang demi negara. Mungkin lirik Negaraku pun mereka tidak hafal.

Sekadar pemerhatian yang boleh dikaitkan dengan pelbagai lagi agenda nasional. Atau apakah ini petanda Malaysia sudah langsung hilang agenda nasional yang ingin diperjuangkan dan sekadar menempel agenda orang lain?

Ustaz Haji Omar Kassim
Mantan Ahli Jawatankuasa Pusat Ikatan Muslimin Malaysia (ISMA)


Malaysia runding dengan Singapura buka sempadan

KUALA LUMPUR, 16 Safar 1443H, Khamis – Kerajaan akan terus berunding dengan Singapura berhubung pembukaan semula sempadan secara beransur-ansur yang bergantung kepada situasi kesihatan semasa.

Menteri Luar Datuk Saifuddin Abdullah berkata ia termasuk cadangan pergerakan rentas sempadan secara harian yang dikenali sebagai Daily Commuting Arrangement (DCA).

Beliau berkata pada masa ini, Malaysia dan Singapura akan terus melaksanakan peraturan kesihatan yang ketat bagi pergerakan rentas sempadan disebabkan penularan COVID-19 di kedua-dua negara masih belum reda.

“Saya difahamkan baru-baru ini Menteri Kesihatan kita (Khairy Jamaluddin) telah mengadakan perbincangan melalui telefon dengan rakan sejawatnya, Menteri Kesihatan Singapura (Ong Ye Kung) mengenai cadangan pembukaan semula sempadan Malaysia dan Singapura.

“Jadi kita berdoa dan berharap perkara ini dapat diselesaikan dengan secepat mungkin,” katanya ketika menggulung Usul Titah Diraja pada persidangan Dewan Rakyat di sini hari ini.

Mengenai isu pencerobohan di Laut China Selatan, beliau berkata Malaysia tidak akan berkompromi dalam perkara yang boleh menjejaskan keutuhan wilayah, kedaulatan dan kepentingan negara termasuk dalam pengendalian isu Laut China Selatan yang kompleks serta melibatkan hubungan antara negara.

Beliau berkata kerajaan Malaysia secara konsisten mengemukakan Nota Bantahan Diplomatik kepada kerajaan negara yang mana kapal asing mereka didapati menceroboh perairan negara ini dan tindakan itu diambil selaras dengan undang-undang antarabangsa dan pendirian Malaysia untuk mempertahankan kedaulatan serta hak kedaulatan dalam perairan negara.

“Tindakan ini juga adalah sebagai langkah Malaysia yang tidak pernah mengiktiraf tuntutan negara-negara penuntut Laut China Selatan apabila tuntutan itu melibatkan dan bertindih dengan perairan negara berdasarkan Peta Baru Malaysia 1979,” katanya.

Dalam perkembangan lain, Saifuddin berkata pemilihan Kalimantan Timur sebagai ibu kota baharu Indonesia bagi menggantikan Jakarta mampu menyumbang kepada pemesatan ekonomi setempat khususnya Sabah dan Sarawak yang boleh bermanfaat dari sudut aliran perdagangan serta sektor pelancongan.

Beliau berkata pemindahan itu juga dijangka akan membuka banyak peluang pelaburan Malaysia di Kalimantan Timur dengan penglibatan syarikat pemaju Malaysia yang mengambil bahagian dalam projek pembangunan ibu kota itu.

Sementara itu, beliau berkata kerajaan bersetuju dengan cadangan Wisma Putra untuk Parlimen Malaysia menubuhkan sebuah Jawatankuasa Khas Pemilih untuk Hal Ehwal Antarabangsa. – Bernama


WHO belum ada bukti risiko strain baharu COVID-19

GENEVA, 7 Jamadilawal 1442H, Selasa – Pertubuhan Kesihatan Sedunia (WHO) belum ada bukti kukuh mengenai risiko jenis COVID-19 baharu yang sangat mudah berjangkit dilaporkan di United Kingdom (UK).

Ketua Pengarah WHO, Tedros Ghebreyesus berkata, pihaknya dimaklumkan daripada data yang dilaporkan oleh UK berhubung peningkatan penularan dalam varians itu.

“Tetapi, belum ada bukti sejauh mana kemungkinan besar ia akan menyebabkan penyakit yang teruk atau kematian.

“Dasarnya, kita perlu menekankan penularan semua virus SARS-CoV-2 secepat yang kita dapat. Semakin banyak kita biarkan ia merebak, semakin banyak peluang untuk ia berubah,” katanya dalam webinar dwimingguan mengenai COVID-19.

Angka kematian akibat wabak di UK kini mencecah 68,000 orang – jumlah terburuk di Eropah.

Sebelum ini, WHO menerima laporan penularan jenis baharu COVID-19 di Afrika Selatan sebagai virus bermutasi, dan mengatakan ianya semula jadi dan sudah dijangka.

WHO bekerjasama dengan saintis untuk mengenal pasti bagaimana perubahan genetik mempengaruhi virus bertindak. – Agensi


Hak asasi manusia ultra kiasu banyak mengarut

BANGI, 11 Rabiulawal 1443H, Isnin – Prof Dr Mohd Ridhuan Tee Abdullah mengingatkan kerajaan Malaysia untuk tidak sama sekali tunduk kepada tekanan ultra kiasu mengenai hak asasi manusia.

Tanpa menyebut nama mana-mana pihak, beliau mendakwa, hak asasi manusia yang dibangkitkan ultra kiasu banyak yang mengarut daripada menjaga keamanan dan keharmonian di negara ini.

“Mereka tidak mahu melihat orang Islam berpegang kepada agamanya.

“Semakin liberal umat Islam, semakin beruntunglah mereka. Kerana apabila umat Islam semakin liberal, semakin ramai yang akan masuk dan mengundi mereka,” katanya menulis di ruangan kolumnis Ismaweb.net hari ini.

Atas sebab itu, beliau berkata, negara amat perlu kepada parti politik yang berasaskan kepada bangsa dan agama seperti UMNO dan PAS.

Pemerhati politik itu yakin, dengan adanya parti-parti ini, sekurang-kurangnya dapat mengekang perancangan jahat dan licik pihak tersebut.

“Sebab itu, UMNO dan PAS, perlu lantang dalam mempertahankan hak ini, sama ada berada dalam kerajaan atau luar kerajaan. Dalam tenggelam dalam arus kekuasaan,” katanya.

Pada masa sama, Ridhuan Tee menggesa kerajaan memantau pergerakan dan perjalanan Suruhanjaya Hak Asasi Manusia (SUHAKAM) dengan memastikan suruhanjaya itu berada dalam landasan yang betul dan bukan terikut-ikut dengan hak asasi ultra kiasu.

Bahkan SUHAKAM juga diingatkan untuk bertindak berpandukan Perlembagaan, bukan nafsu hak asasi manusia.

“Justeru, saya mohon, supaya kerajaan tidak tunduk dan terikut-ikut dengan rentak ultra kiasu.

“Dunia sudah mengiktiraf hak asasi kita. Kenapa kita perlu tunduk kepada mereka yang jelas-jelas mahu meruntuhkan negara ini.

“Mereka mahukan rakyat negara ini jauh daripada agama, supaya memudahkan perjalanan mereka berkuasa kembali.

BACA PENUH ULASAN PROF DR RIDHUAN TEE ABDULLAH DI KOLUMNIS ISMAWEB.NET


Belanjawan 2021 bakal dikelirukan politikus korup

KURANG 24 jam daripada sekarang adalah hari dimana semua Ahli Parlimen akan melakukan pengundian bagi Belanjawan 2021 di Parlimen.

Keputusan sama ada ianya akan diluluskan ataupun sebaliknya akan kita ketahui kelak.

Belanjawan 2021 kali ini adalah sesuatu yang luar biasa pada saat kita sedang menghadapi cabaran pandemik COVID-19 yang kritikal.

Tanpa mempedulikan rakyat yang bimbang terancam akan kesihatan mereka, politikus akan tetap bermain dengan silat politik meskipun pihak Istana Negara telah mengeluarkan watikah yang mengingatkan bahawa keutamaan harus ditumpukan kepada aktiviti menangani COVID-19.

Pada masa sama, kedengaran suara-suara daripada pihak tertentu yang memperlihatkan tindakan bermotifkan politik dilakukan.

Tidak dinafikan terdapat juga cadangan yang diberikan memberi kebaikan kepada rakyat misalnya berkenaan pengeluaran wang Kumpulan Wang Simpanan Pekerja sebanyak RM10,000 secara one-off.

Bagaimanapun, tuntutan ini bukanlah suatu alasan wajar untuk menolak Belanjawan 2021 kali ini.

Terdapat banyak lagi peruntukan bermanfaat untuk rakyat dalam belanjawan kali ini seperti MySTEP, Penjana dan sebagainya.

Esok (26 November 2020), Ahli Parlimen akan mengundi belanjawan yang kedengarannya seperti tidak akan dilulus?

Masih terdapat politikus yang bersikap ugut-mengugut dalam meluluskan belanjawan tanpa mempedulikan soal wabak COVID-19.

Belanjawan kali ini amat penting demi membantu negara keluar daripada pelbagai masalah.

Sekiranya ia gagal diluluskan, maka sukar untuk meramalkan masa depan kelak dan watikah Istana Negara telah pun mengingatkan perkara ini.

Golongan Politik perlu bertanggungjawab dan jangan lagi cuba main tarik tali dalam isu ini,

Ahli Parlimen harus mengetepikan niat untuk jatuh-menjatuhkan antara satu sama lain dan berebut kuasa.

Jika belanjawan kali ini tidak lulus, banyak mudarat menanti malah, risiko besarnya adalah sama ada Perdana Menteri terpaksa meletakkan jawatan, membubarkan Parlimen atau tidak mustahil darurat diisytiharkan.

Haji Rashidi bin Haris
Ketua Media MUAFAKAT
Ketua Komunikasi dan Multimedia PEMBELA


Kes belasah pekerja kerana puasa sama seperti hina Islam

BANGI, 5 Ramadan 1442H, Sabtu – Menteri di negara ini mesti melihat isu pengawal peribadi dipukul bukan sebagai isu kecil kerana membabitkan penghinaan ke atas agama Islam.

Presiden Barisan Jemaah Islamiah Se-Malaysia (BERJASA), Ustaz Haji Zamani Ibrahim sebaliknya berkata, menteri mesti melihat isu itu dari sudut mempertahankan kesucian agama.

Tambahan pula, katanya, ibadah puasa adalah salah satu daripada Rukun Islam.

“Menteri sebagai pelindung agama mesti tunjukkan ketegasan, pendekatan bijaksana kerana menjaga angka undi demi kelangsungan kuasa adalah satu kesilapan yang tiada khilaf.

“Berkaitan isu menghina maruah orang Islam dan agama Islam, Saidina Omar al-Khattab pernah menghukum seorang kafir zimmi setelah didapati dengan pasti kafir zimmi tersebut mencabul maruah seorang muslimah.

“Pencabulan tersebut hanya baru terkait dengan maruah seorang muslimah, isu memukul kerana berpuasa bukan hanya terkait dengan maruah individu, malah ianya termasuk menghina agama Islam,” katanya dalam satu kenyataan, hari ini.

Terdahulu, Polis Diraja Malaysia (PDRM) telah diarahkan untuk menjalankan siasatan lanjut berhubung insiden dua pengawal peribadi dipukul majikan dikatakan kerana berpuasa, kata Menteri Dalam Negeri, Datuk Seri Hamzah Zainudin.

“Isu orang berpuasa ini besar dalam negara…ada sesuatu yang tidak betul (dalam kejadian ini),” katanya.

Khamis lalu, Mahkamah Majistret Klang mengeluarkan perintah reman terhadap empat individu termasuk seorang pengawal peribadi bagi membantu siasatan kes pukul dua pengawal peribadi oleh majikan kerana berpuasa.

Mengulas lanjut, Ustaz Zamani berkata, pihaknya berharap kerajaan supaya bertegas dengan apa juga isu yang menyentuh agama Islam.

Tambahnya, rakyat sudah cerdik dan pandai menilai selain mahu melihat ketegasan yang bukan hanya di peringkat awal sahaja.

“Oleh kerana rakyat semua bising maka kerajaan pun tunjuk juga kebisingannya, tetapi selepas itu isu menghina agama ini selesai hanya dengan permohonan maaf dari pihak majikan yang menghina agama.

“Saya tidak nampak permohonan maaf dari majikan yang menghina agama sebagai pendekatan berhikmah, sebaliknya hanya sekadar demi menagih undi dan kelangsungan kuasa diri untuk terus kekal di pentas kerjaya politik,” katanya.


Betapa rugi penemuan Tapak Arkeologi Sungai Batu tak diuar seluruh dunia

Oleh Siti Hafidah Abd Ghaffar

BANGI, 1 Rabiulakhir 1443H, Sabtu – Alangkah rugi penemuan Tapak Arkeologi Sungai Batu di Merbok, Sungai Petani yang diiktiraf sebagai tapak Tamadun Tertua di Asia Tenggara tidak diuar-uarkan pada seluruh dunia.

Penemuan itu bukanlah sesuatu perkara kecil, bahkan cukup besar dari pelbagai sudut termasuk agama Islam kerana besi adalah satu unsur yang disebutkan dalam al-Quran.

Aktivis sejarah, Nur Dini Mohd Noh berkata, rakyat perlu dihebohkan mengenai penemuan ini kerana perlu mengetahui bahawa kita pernah menguasai dunia dengan ‘sesuatu’ yang berguna untuk manusia.

“Kalau dulu kita boleh tawan dunia, sekarang ini pun kita boleh.

“Pada saya memang kerajaan perlu uar-uarkan bukan sahaja kepada Melayu dan seluruh Malaysia tetapi semua Melayu di Nusantara,” katanya ketika dihubungi Ismaweb.net hari ini.

Dalam perkembangan lain, penulis buku Perjuangan Sungai Batu itu berpandangan, mustahil bagi badan berkepentingan dengan entiti berbeza bergerak sekali dalam membangunkan Tapak Arkeologi Sungai Batu.

Justeru, bagi membangunkan tapak bersejarah itu dalam kadar segera, beliau mengesyorkan jawatankuasa khas diwujudkan bagi menaikkan Sungai Batu ini.

“Salah satunya untuk mewujudkan jawatankuasa yang meletakkan Sungai Batu ini khas dan diberi publisiti atau promosi dan dibangunkan dari segi perlancongan dan pendidikan secara ‘solid’ serta tiada percanggahan arahan atau kuasa seperti sekarang,” katanya.

Selain itu, Nur Dini mengakui turut tertanya-tanya mengenai peruntukan RM50 juta untuk penyelenggaran infrastruktur pelancongan di Lembah Bujang dan pembaikan Bangunan Sultan Abdul Samad pada Bajet 2022 yang diumumkan Menteri Kewangan, baru-baru ini.

“Peruntukan RM50 juta ini pun kita tidak tahu pecahannya. Kalaulah kata RM25 juta (untuk Lembah Bujang) itu kira banyaklah. (Kerajaan) kena ada perancangan yang elok, tunjuk apa mahu dibuat,” katanya.

Bagi beliau, peruntukan sebanyak RM25 juta dianggap sudah memadai sebagai permulaan pembangunan dan penambahan infrastruktur dari segi perlancongan.

“Tetapi yang perlu diingat, peruntukan ini untuk pelancongan. Pelancongan lain, pendidikan lain. Dari segi pendidikan, kita masih tak tahu bagaimana,” katanya.


Generasi dahulu hadiahkan merdeka, kini giliran kita sempurnakan pembebasan negara

BANGI, 4 Safar 1444H, Khamis – Sambutan kemerdekaan negara buat kali ke-65 hari ini membawa makna bahawa peranan yang dimainkan oleh generasi terdahulu sudah pun selesai dan sempurna.

Mereka telah menghadiahkan rakyat sebuah negara yang merdeka, maka sebagai generasi baharu, adalah menjadi tanggungjawab untuk sama-sama menyempurnakan kemerdekaan tanah air, demikian kata Presiden gerakan Islam, Ikatan Muslimin Malaysia (ISMA), Ustaz Muhammad Fauzi Asmuni.

Beliau berkata, semangat kemerdekaan hari ini boleh diambil oleh rakyat sebagai suntikan untuk menyempurnakan pembebasan sebenar negara.

“Caranya adalah mencuba sedaya upaya untuk menyempurnakan pembebasan negara daripada sebarang pencerobohan luar.

“Ini termasuk pencerobohan fizikal, pencerobohan ketenteraan, pencerobohan pemikiran, pencerobohan kebudayaan dan lain-lain lagi,” katanya dalam kenyataan, hari ini.

Seterusnya, beliau menyeru kepada seluruh rakyat Malaysia agar sama-sama patuh dan tunduk di bawah satu Perlembahaan bagi melahirkan masyarakat berintegrasi, mempunyai kesatuan serta kesepaduan dalam kehidupan yang harmoni.

Bukan itu sahaja, demi kemajuan pesat negara, beliau turut menggesa rakyat Malaysia sedar akan potensi dan membangunkan sumber bumi Malaysia.

“Marilah sama-sama kita membangunkan segala sumber nasional yang ada di negara ini untuk kita membangun negara kita berdasar pada neraca dan acuan timur, Melayu Islam.

“Sebagaimana yang kita laungkan dan kita impikan selama ini. Selamat menyambut kemerdekaan kepada semua. Semoga Allah SWT mengurniakan negara kita satu keadaan yang aman, maju, kuat dan berdaulat,” katanya.


Bendera terbalik: Luahan rasa tidak puas hati kepada negara?

BANGI, 2 Muharram 1442H, Jumaat – Perbuatan songsang sebilangan kecil masyarakat memasang Jalur Gemilang secara terbalik disifatkan sebagai perbuatan ‘menganjing’ dan luahan rasa tidak suka kepada negara ini.

Bukan itu sahaja, tingkah laku berkenaan turut mempamerkan kegagalan pembinaan sebuah negara bangsa disebabkan wujud kumpulan tertentu yang menghasut demi agenda politik berhaluan kiri, dakwa Yang Dipertua ISMA Kuantan, Ustaz Norman Mohd Nor.

Dakwanya lagi, perkara diburukkan dengan kewujudan sekolah vernakular yang tidak patriotik, malah mendukung aliran pendidikan berbeza daripada arus perdana.

“Apakah jalan penyelesaian masalah ini? Tindakan undang-undang yang tegas? Ya, sebahagian penyelesaian masalah ini ialah dengan tindakan undang-undang.

“Seperti tindakan Ketua Polis Johor. Namun, ia bukan penyelesaian tuntas kerana ada juga pakar undang-undang yang menyatakan tidak ada undang-undang melarang pemasangan Jalur Gemilang terbalik,” katanya dalam satu kenyataan, hari ini.

Norman berkata, meskipun kenyataan itu tidak matang, tetapi ada pengamal undang-undang yang bersifat berkepentingan, malah sekiranya diadili di mahkamah sekalipun ada kemungkinan pelaku boleh terlepas tindakan.

“Justeru, penyelesaian terbaik ialah kita semua kembali kepada kontrak sosial yang dipersetujui dalam membina asas Perlembagaan negara. Akur kepada acuan negara ini yang mempunyai penduduk berbilang kaum dan Islam sebagai agama Persekutuan.

“Selagi perkara ini tidak diterima secara ikhlas selama itulah rasa tidak puas hati membengkak dalam diri. Sampai bila kita nak perkara ini berterusan. Sampai bila kita nak hidup dalam konflik,” katanya.

Dalam perkembangan sama, Norman menegaskan, pemasangan bendera Malaysia secara terbalik walau dengan apa alasan sekalipun adalah satu penghinaan kepada kedaulatan negara.

Katanya, tidak masuk akal bahawa ada rakyat yang tidak tahu kedudukan sebenar Jalur Gemilang, hatta pendatang asing tanpa izin sekalipun.

“Macam mana pendatang asing boleh berkeinginan untuk datang ke Malaysia kalau mereka tidak kenal bendera Jalur Gemilang lambang kedaulatan negara ini. Apatah lagi mereka yang lahir, hidup membesar dan mencari rezeki di tanah bertuah ini.

“Amat tidak bermoral jika ada yang menjawab perbuatan terkutuk itu tidak disengajakan,” tegasnya.

Sehubungan itu, beliau mengajak pihak terbabit supaya insaf memandangkan semua pihak boleh hidup dengan aman dan selesa di negara ini dengan muafakat dari semua kaum tanpa berkiblatkan ke Timur atau Barat.

“Ketaatan kepada raja dan negara perlu diterjemahkan dalam konteks hidup dalam satu negara. Di mana bumi dipijak di situ langit dijunjung,” kata beliau.

Minggu lalu, sebuah sekolah di Batu 4, Jalan Kapar tular kerana menggantung Jalur Gemilang pada dinding secara terbalik.

Insiden sama juga turut berlaku di sekolah jenis kebangsaan di Kluang, Johor apabila bendera Malaysia dikibarkan secara terbalik pada tiang bendera sekolah berkenaan.

Sebelum ini, tular lagi sekeping gambar apabila bendera Malaysia dipasang secara terbalik di sebuah restoran di Tawau, Sabah.


Polis sahkan siasat kenyataan Presiden PAS

BANGI, 11 Safar 1445H, Isnin – Polis mengesahkan telah menyiasat kenyataan Presiden PAS, Tan Sri Abdul Hadi Awang yang dipercayai mempertikaikan kuasa Lembaga Pengampunan dalam ceramahnya di markas parti itu di Bakri, Muar, dua hari lepas.

Ketua Polis Johor, Datuk Kamarul Zaman Mamat berkata, siasatan dijalankan oleh Unit Siasatan Jenayah Terkelas (D5) Bukit Aman di bawah Seksyen 4 (1) Akta Hasutan 1948.

Beliau berkata, jika sabit kesalahan boleh didenda maksimum hingga RM5,000 atau penjara maksimum tiga tahun atau kedua-duanya.

Terdahulu, Setiausaha Agung PAS, Syahir Sulaiman memaklumkan, pihaknya dihubungi pegawai penyiasat daripada Ibu Pejabat Polis Bukit Aman pagi ini, bagi mendapatkan keterangan Abdul Hadi membabitkan ucapan beliau dalam kempen Pilihan Raya Kecil (PRK) di Simpang Jeram, Muar.

“Perkara ini telah pun dimaklumkan kepada Tan Sri Tuan Guru dan beliau menyatakan kesediaan untuk memberikan kerjasama sepenuhnya kepada Bukit Aman.

“Malah, sebelum ini Tan Sri Tuan Guru telah pun memberikan keterangan kepada Bukit Aman, termasuklah menyerahkan peranti (telefon bimbit) milik pengendali akaun Facebook rasmi beliau (Setiausaha Akhbar) kepada pihak Bukit Aman dan SKMM bagi membantu siasatan,” katanya dalam kenyataan, hari ini.

Menurut Syahir yang juga Ahli Parlimen Bachok, Abdul Hadi menaruh kepercayaan penuh terhadap profesionalisme PDRM dan Suruhanjaya Komunikasi dan Multimedia (SKMM) dalam menjalankan tugas serta siasatan.

Difahamkan, Abdul Hadi dipanggil memberi keterangan susulan ucapan yang dibuat dalam ceramah Perdana Perikatan Nasional (PN) Johor di Markas PAS kawasan Bakri, Muar pada malam Sabtu lalu.

Dalam ceramah itu, beliau dilaporkan menyentuh bidang kuasa Lembaga Pengampunan dengan mendakwa cara negara ini memberikan pengampunan kepada seseorang pesalah tidak sesuai ajaran Islam.